Proposta għal DEĊIŻJONI TAL-KUNSILL dwar il-konklużjoni tal-Ftehim bejn il-Gvern tal-Istati Uniti tal-Amerka u l-Unjoni Ewropea dwar il-koordinazzjoni ta’ programmi tat-tikkettar tal-użu effiċjenti tal-enerġija għat-tagħmir tal-uffiċċji /* COM/2012/0108 final - 2012/0048 (NLE) */





MEMORANDUM TA’ SPJEGAZZJONI 1. KUNTEST TAL-PROPOSTA L-Artikolu 194 TFUE jiddikjara li wieħed mill-għanijiet tal-politika tal-enerġija tal-UE huwa l-użu effiċjenti tal-enerġija. It-tagħmir tal-uffiċċju għandu sehem importanti mill-konsum tal-elettriku tal-UE. Sal-lum, il-mod ewlieni għat-titjib fil-konsum tal-enerġija għat-tagħmir fl-uffiċċju kien il-Programm tal-EU Energy Star. Dan kien stabbilit mill-Aġenzija tal-Istati Uniti għall-Protezzjoni tal-Ambjent u huwa implimentat fl-UE fuq il-bażi tal-Ftehim bejn l-Istati Uniti u l-UE, li ġie mġedded fl-2006 għal perjodu ta' 5 snin[1]. Mill-2008, il-programm kien rinfurzat permezz tar-Regolament (KE) Nru 106/2008 tal-Parlament Ewropew u tal-Kunsill tal-15 ta' Jannar 2008 dwar programm ta' tikkettar għal enerġija effiċjenti tal-Komunità għat-tagħmir tal-uffiċċju[2]. Fuq il-bażi tar-Rakkomandazzjoni tal-Kummissjoni[3] il-Kunsill awtorizza lill-Kummissjoni sabiex tinnegozja ftehim ġdid fit-12 ta’ Lulju 2011. In-negozjati bbażati fuq dan il-mandat ġew konklużi fit-28 ta’ Novembru 2011. B’konformità ma’ din id-Deċiżjoni tal-Kunsill il-Grupp ta’ Ħidma tal-Enerġija tal-Kunsill ġie konsultat u għen lill-Kummissjoni fin-negozjati. Il-ftehim propost jikkonforma bis-sħiħ mad-direttivi tan-negozjati pprovduti mill-Kunsill. 2. RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT Il-proposti dwar il-ftehim il-ġdid u għat-tfassil mill-ġdid tar-Regolament (KE) 106/2008 iqisu l-esperjenza miksuba tul l-ewwel żewġ perjodi ta’ implimentazzjoni tal-programm Energy Star fl-UE bejn l-2001 u l-2010, kif ukoll il-konsultazzjonijiet tal-Bord tal-Energy Star tal-Unjoni Ewropea. Ir-raġuni prinċipali dettaljata għall-konklużjoni ta' Ftehim ġdid sabiex jitkompla l-Programm Energy Star għal tielet perjodu ta' ħames snin fuq il-bażi tal-Ftehim mehmuż ma dan l-Anness hija stabbilita fir-Rakkomandazzjoni mill-Kummissjoni lill-Kunsill sabiex jibda negozjati għat-tielet Ftehim tal-Energy Star u fil-Komunikazzjoni dwar l-implimentazzjoni tal-Programm Energy Star fil-perjodu 2006-2010[4]. Il-punti ewlenin huma mqassra f'dan li ġej: – L-Energy Star wera l-effiċjenza tiegħu biex joħloq suq tat-tagħmir tal-uffiċċju b’effiċjenza akbar fl-enerġija. Irnexxielu jnaqqas il-konsum tal-elettriku tat-tagħmir tal-uffiċċju mibjugħ fl-aħħar 3 snin b’madwar 11-il TWh, iġifieri b’madwar 16 %. Bħala riżultat, ġew imfadddla aktar minn EUR 1.8 bn fuq kontijiet tal-enerġija u ġew evitati 3.7 Mt ta’emissjonijiet ta’ CO2. – Dan il-programm jipprovdi qafas dinamiku u flessibbli ta’ politika li huwa adattat b’mod partikolari għal prodotti li jevolvu b’ritmu mgħaġġel bħall-ICT (it-teknoloġija tal-informatika u l-komunikazzjoni). – L-UE u l-Istati Uniti għandhom ikomplu jikkooperaw dwar l-iżvilupp tal-ispeċifikazzjonijiet tal-prodotti, jiġifieri ż-żewġ entitajiet għandhom jintroduċu l-istess livell ta' rekwiżiti bejn wieħed u ieħor fl-istess ħin. – Minħabba l-intenzjoni tal-Istati Uniti sabiex tintroduċi ċertifikazzjoni tal-partijiet terzi għall-programm, il-Ftehim għandu jitkompla taħt żewġ sistemi distinti tar-reġistrazzjoni tal-prodott b’awtoċertifikazzjoni fl-UE u ċertifikazzjoni tal-partijiet terzi applikata fl-Istati Uniti. It-tmiem tal-prinċipju tar-rikonoxximent reċiproku mhux mistenni li jkollu impatt negattiv fuq il-manifatturi li qed jipparteċipaw fil-programm tal-UE, għaliex huma ffukati primarjament fuq is-suq tal-UE. – Il-manifatturi indikaw li r-rekwiżit għal awtoritajiet ċentrali tal-gvern sabiex jixtru tagħmir tal-uffiċċju li jkun effiċjenti għall-inqas daqs l-Energy Star kien l-ixprun ewlieni għall-parteċipazzjoni tagħhom fil-programm. Barra minn hekk peress li proporzjon sinifikanti minnhom jipparteċipaw f'offerti pubbliċi fl-Istati Membri minbarra fejn huma stabbiliti, għandu jiġi kkunsidrat rinforz tad-dispożizzjonijiet dwar l-akkwist pubbliku. Argumenti ulterjuri għat-tisħiħ tad-dispożizzjonijiet dwar l-akkwist pubbliku huma pprovduti fl-Istima tal-Impatt[5] li takkumpanja l-proposta għad-Direttiva dwar l-Effiċjenza fl-Enerġija[6]. – Għalkemm id-dejta disponibbli turi livell għoli ta' konformità, il-Kummissjoni u l-Istati Membri għandhom jikkooperaw mill-qrib dwar l-infurzar qawwi tal-programm u għandhom jirrevedu l-effettività ta' dan l-infurzar mhux aktar tard minn 18-il xahar wara l-konklużjoni tal-ftehim. F’dan ir-rigward, l-obbligi rispettivi tal-Kummissjoni u tal-Istati Membri rigward l-infurzar tal-programm għandhom jiġu ċċarati. – Il-Kummissjoni se tkompli tissorvelja l-impatt tal-bidliet proposti mill-Istati Uniti u tal-Programm Energy Star dwar l-iffrankar ta’ enerġija, il-manifatturi u l-konformità. Mill-anqas sena qabel l-iskadenza tal-ftehim il-ġdid se tanalizza alternattivi futuri sabiex tindirizza l-konsum tal-enerġija tat-tagħmir tal-uffiċċju, inkluż il-bdil tal-Energy Star ma strumenti alternattivi ta’ politika. 3. ASPETTI LEGALI TAL-PROPOSTA Kif mitlub mid-direttivi tan-negozjati pprovduti mill-Kunsill lill-Kummissjoni, l-Artikolu VI tal-ftehim il-ġdid jagħmilha possibbli għall-manifatturi li jagħmlu awtoċertifikazzjoni tal-prodotti tagħhom fl-UE. Għaldaqstant, skont dan il-ftehim il-ġdid, se jkun hemm żewġ sistemi separati tar-reġistrazzjoni tal-prodott. L-awtoċertifikazzjoni fl-UE u ċ-ċertifikazzjoni tal-partijiet terzi fl-Istati Uniti. L-Artikolu IX tal-Ftehim il-ġdid issa jipprovdi aktar ċarezza dwar ir-responsabbiltajiet rispettivi tal-Kummissjoni u l-Istati Membri fir-rigward tal-infurzar tal-Programm Energy Star tal-UE, madanakollu mingħajr ma joħloq obbligi ġodda kif ikkumparat mal-ftehim attwali u r-Regolament (KE) 106/2008. Ma hemm l-ebda bidla sostanzjali oħra fil-ftehim il-ġdid meta kkumparat mat-test attwali. L-Anness C fih l-ispeċifikazzjonijiet tekniċi komuni (il-kriterji tal-effiċjenza sabiex tikseb il-kwalifikazzjoni u t-tikketta tal-EnergyStar) kif emendat mid-Deċiżjonijiet tal-Kummissjoni 2009/789/KE[7], 2009/489/KE[8] u 2009/347/KE[9]. Se jkun emendat f’konformità mal-proċedura stabbilita fl-Artikolu XII tal-ftehim il-ġdid jekk speċifikazzjonijiet ġodda jew aġġornati jkunu stabbiliti mill-Aġenzija għall-Ħarsien tal-Ambjent tal-Istati Uniti u l-Kummissjoni Ewopea. Proposta għall-emenda tar-Regolament (KE) Nru 106/2008 tal-Parlament Ewropew u tal-Kunsill dwar programm ta' tikkettar tal-Komunità bl-użu effiċjenti tal-enerġija għat-tagħmir tal-uffiċċju huwa ppreżentat b’mod parallel ma’ dan l-abbozz ta’ Deċiżjoni. 4. IMPLIKAZZJONIJIET BAĠITARJI Il-proposta għandha l-għan li tkompli l-implimentazzjoni ta’ programm eżistenti u għalhekk ma għandha l-ebda impatt fuq l-approprjazzjonijiet operazzjonali u amministrattivi u fuq ir-riżorsi umani. 2012/0048 (NLE) Proposta għal DEĊIŻJONI TAL-KUNSILL dwar il-konklużjoni tal-Ftehim bejn il-Gvern tal-Istati Uniti tal-Amerka u l-Unjoni Ewropea dwar il-koordinazzjoni ta’ programmi tat-tikkettar tal-użu effiċjenti tal-enerġija għat-tagħmir tal-uffiċċji (Test b’relevanza għaż-ŻEE) IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207, flimkien mal-Artikolu 218(6)(a)(iii) tiegħu, Wara li kkunsidra l-proposta li saret mill-Kummissjoni Ewropea, Wara li kkunsidra l-opinjoni tal-Parlament Ewropew, Billi: (1) Id-Deċiżjoni tal-Kunsill li tawtorizza lill-Kummissjoni li tibda negozjati għal Ftehim bejn il-Gvern tal-Istati Uniti tal-Amerka u l-Unjoni Ewropea dwar il-koordinazzjoni ta’ programmi tat-tikkettar dwar l-użu effiċjenti tal-enerġija għat-tagħmir tal-uffiċċju kienet adottata fit-12 ta’ Lulju 2011. (2) B’konformità ma’ din id-Deċiżjoni tal-Kunsill il-Grupp ta’ Ħidma tal-Enerġija tal-Kunsill ġie kkonsultat u għen lill-Kummissjoni fin-negozjati. (3) In-negozjati ġew konklużi u l-Ftehim bejn il-Gvern tal-Istati Uniti tal-Amerka u l-Unjoni Ewropea dwar il-koordinazzjoni tal-programmi tat-tikkettar dwar l-użu effiċjenti tal-enerġija għat-tagħmir tal-uffiċċju (minn hawn ’il quddiem imsejjaħ “il-Ftehim”) ġie inizjalat miż-żewġ Partijiet fid-29 ta’ Novembru 2011. (4) Il-proċeduri xierqa interni tal-Komunità għandhom jiġu stabbiliti biex jassiguraw li l-Ftehim jiffunzjona kif mistħoqq. (5) It-tagħmir tal-uffiċċju ser jirrappreżenta sehem dejjem jikber tal-konsum tal-enerġija fil-futur hekk kif jitfaċċaw applikazzjonijiet u funzjonalitajiet ġodda. Sabiex jintlaħaq l-għan tal-Unjoni ta’ 20% tnaqqis fil-konsum primarju tal-enerġija relattiv għal projezzjonijiet sal-2020, kif iffirmat fil-Kunsill Ewropew tar-Rebbiegħa 2007, il-prestazzjoni tat-tagħmir tal-uffiċċju għandha tittejjeb aktar. (6) It-tagħmir tal-uffiċju huwa suq li qed jevoli b’pass mgħaġġel. Huwa essenzjali li ta’ spiss jiġi stmat mill-ġdid il-potenzjal biex jiġu massimizzati l-iffrankar tal-enerġija u l-benefiċċji ambjentali bl-istimolu tal-provvista u d-domanda għal prodotti li huma effiċjenti fl-enerġija. Huwa għalhekk neċessarju li l-Kummissjoni tingħata l-qawwa, mgħejjuna mill-bord tal-pariri tal-Unjoni kompost minn rappreżentati nazzjonali u l-partijiet interessati kollha, sabiex terġa' tevalwa u taġġorna regolarment l-Ispeċifikazzjonijiet Komuni tat-tagħmir tal-uffiċċju mniżżla fl-Anness C tal-Ftehim. (7) Peress li l-produtturi li qed jipparteċipaw fil-Programm Energy Star tal-UE huma l-biċċa l-kbira intrapriżi żgħar jew ta’ daqs medju u r-reġistrazzjoni tal-prodott fl-Unjoni għandha tkompli tkun ħafifa u bbażata fuq l-awtoċertifikazzjoni. Dan għandu jissieħeb ma’ infurzar aktar b’saħħtu tal-Programm mill-Kummissjoni u l-Istati Membri. (8) Ir-reviżjoni tal-implimentazzjoni ġiet attribwita lill-Kummissjoni teknika stabbilita bil-Ftehim. (9) Kull parti nnominat entità ta’ ġestjoni. Il-Komunità innominat lill-Kummissjoni bħala l-entità ta’ ġestjoni tagħha. ADOTTAT DIN ID-DEĊIŻJONI: Artikolu 1 Il-Ftehim bejn il-Gvern tal-Istati Uniti tal-Amerka u l-Unjoni Ewropea dwar il-koordinazzjoni ta’ programmi tat-tikkettar dwar l-użu effiċjenti tal-enerġija għat-tagħmir tal-uffiċċju, inkluż l-Annessi tiegħu, huwa b’dan approvat f’isem l-Unjoni Ewropea. It-test tal-Ftehim u l-Annessi tiegħu huma mehmuża ma’ din id-Deċiżjoni. Artikolu 2 Il-President tal-Kunsill huwa b’dan awtorizzat li jaħtar il-persuna li għandha d-dritt li tiffirma l-Ftehim sabiex tesprimi l-kunsens tal-Unjoni li tkun b’hekk marbuta. Artikolu 3 Il-President tal-Kunsill għandu, f’isem il-Komunità, jagħti l-avviż bil-miktub provdut fl-Artikolu XIV(1) tal-Ftehim. Artikolu 4 1. Il-Kummissjoni għandha tirrappreżenta l-Unjoni fil-kummissjoni teknika stabbilita fl-Artikolu VII tal-Ftehim, wara li tkun semgħet l-opinjonijiet tal-membri tal-Bord tal-Energy Star imsemmija fl-Artikolu 8 tar-Regolament (KE) Nru 106/2008[10]. Wara konsultazzjoni ma’ dan il-kumitat speċjali, il-Kummissjoni għandha tgħaddi għall-komunikazzjonijiet, koperazzjoni, reviżjoni tal-implimentazzjoni u n-notifiki msemmija fl-Artikoli VI(4), VII(1) u (2), u IX(4), tal-Ftehim. 2. Bil-għan li tiġi ppreparata l-pożizzjoni tal-Unjoni fir-rigward tal-emendi tal-lista tat-tagħmir tal-uffiċċju fl-Anness C tal-Ftehim, il-Kummissjoni għandha tqis kwalunkwe opinjoni mogħtija mill-Bord tal-Energy Star tal-Unjoni Ewropea. 3. Il-pożizzjoni tal-Komunità fir-rigward ta’ deċiżjonijiet li għandhom jittieħdu mill-entitajiet tal-ġestjoni għandha tkun determinata, fir-rigward tal-emendi tal-Anness A (l-isem u l-logo komuni tal-Energy Star), l-Anness B (Linji gwida għall-użu xieraq tal-isem u l-logo komuni tal-Energy Star), u l-Anness C (L-Ispeċifikazzjonijiet Komuni) għall-Ftehim, mill-Kummissjoni, wara li tikkonsulta l- Bord tal-Energy Star tal-Unjoni Ewropea. 4. Fil-każijiet l-oħrajn kollha, il-pożizzjoni tal-Unjoni fir-rigward ta’ deċiżjonijiet li għandhom jittieħdu mill-Partijiet tal-Ftehim għandha tkun determinata mill-Kunsill, li jaġixxi fuq proposta mill-Kummissjoni skont l-Artikolu 218 tat-Trattat. Artikolu 5 Din id-Deċiżjoni għandha tidħol fis-seħħ fit-tielet jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea. Magħmula fi Brussell, Għall-Kunsill Il-President ANNESS FTEHIM bejn il-Gvern tal-Istati Uniti tal-Amerka u l-Unjoni Ewropea dwar il-koordinazzjoni ta' programmi ta' tikkettar b'enerġija effiċjenti għal tagħmir tal-uffiċċju Il-Gvern tal-ISTATI UNITI TAL-AMERKA u l-UNJONI EWROPEA, minn hawn ’il quddiem ‘il-Partijiet; FILWAQT LI JIXTIEQU jimmassimizzaw l-iffrankar tal-enerġija u l-benefiċċji ambjentali billi jistimolaw il-provvista ta’ u d-domanda għal prodotti li huma effiċjenti fl-użu tal-enerġija; FILWAQT LI JQISU L-FTEHIM bejn il-Gvern tal-Istati Uniti tal-Amerka u l-Komunità Ewropea dwar il-Koordinazzjoni tal-Programmi tal-Ittikkettjar tal-Użu Effiċjenti tal-Enerġija għat-Tagħmir tal-Uffiċċju, magħmul fl-20 ta’ Diċembru 2006, u l-annessi tiegħu, kif emendat (minn hawn ’il quddiem “il-Ftehim tal-2006”); SODISFATTI bil-progress li sar taħt il-Ftehim tal-2006; KONVINTI li ser jinkisbu benefiċċji addizzjonali jekk jitkomplew l-isforzi reċiproċi fuq l-ENERGY STAR; FTIEHMU KIF ĠEJ: Artikolu I Prinċipji Ġenerali 1. Sensiela komuni ta' speċifikazzjonijiet ta' ffrankar ta' enerġija u logo komuni għandhom jintużaw mill-Partijiet għall-fini li jiġu stabbiliti miri konsistenti għall-manifatturi, u b'hekk jimmassimizzaw l-effett tal-isforzi individwali tagħhom fuq il-provvista u t-talba għal tali tipi ta' prodotti. 2. Il-Partijiet għandhom jużaw il-Logo Komuni għall-finijiet tal-identifikazzjoni tat-tipi ta' prodotti kwalifikati ta' iffrankar ta' enerġija elenkati fl-Anness C. 3. Il-Partijiet għandhom jiżguraw li l-ispeċifikazzjonijiet komuni jħajru titjib li jitkompla fl-effiċjenza, waqt li jagħtu kont tal-prattiċi tekniċi l-aktar avvanzati fis-suq. 4. L-Ispeċifikazzjonijiet Komuni jipprovaw jirrappreżentaw mhux aktar minn 25 fil-mija tal-mudelli li għalihom id-dejta hija disponibbli, waqt li l-ispeċifikazzjonijiet huma stabbiliti filwaqt li jitqiesu wkoll fatturi oħrajn. 5. Il-Partijiet għandhom jagħmlu ħilithom sabiex jiżguraw li l-konsumaturi jkollhom l-opportunità jidentifikaw prodotti effiċjenti billi jsibu t-tikketta fis-suq. Artikolu II Ir-Relazzjoni mal-Ftehim tal-2006 Dan il-Ftehim jissostitwixxi l-Ftehim tal-2006 fl-intier tiegħu. Artikolu III Definizzjonijiet Għall-għanijiet ta' dan l-Artikolu: (a) ‘ENERGY STAR’ tfisser il-marka tas-servizz indikatat fl-Anness A u li hija l-proprjetà tal-Aġenzija tal-Istati Uniti għall-Protezzjoni tal-Ambjent (‘U.SEPA’) (b) ‘Logo Komuni’ tfisser il-marka ta’ ċertifikazzjoni indikata fl-Anness A u li hija l-proprjetà tal-Istati Uniti. EPA; (c) “Marki tal-ENERGY STAR” tfisser il-marka tas-servizz u l-Logo Komuni tal-“ENERGY STAR”, flimkien ma’ kwalunkwe verżjoni ta’ dawn il-marki li jistgħu jkunu żviluppati jew modifikati mill-Entitajiet ta’ Ġestjoni jew il-Parteċipanti tal-Programm, kif definit hawn, inkluż is-sinjal jew il-marka li tinsab fl-Anness A ta’ dan il-Ftehim; (d) Il-‘Programm tat-tikkettar ENERGY STAR’ huwa programm amministrat minn Entità ta’ Ġestjoni li juża speċifikazzjonijiet komuni dwar l-użu effiċjenti tal-enerġija, il-marki u l-linji gwida li għandhom jiġu applikati għal tipi tal-prodott indikati; (e) “Il-Parteċipanti fil-Programm” tfisser il-manifatturi, il-bejjiegħa jew l-aġenti tal-bejgħ mill-ġdid li jbiegħu prodotti indikati li huma effiċjenti fl-użu tal-enerġija li jissodisfaw l-ispeċifikazzjonijiet ta’ u li għażlu li jipparteċipaw fil-programm tat-tikkettartat-tikkettar tal-ENERGY STAR billi jirreġistraw jew jidħlu fi ftehim mal-Entità ta’ Ġestjoni ta’ kull waħda mill-Partijiet; (f) “L-Ispeċifikazzjonijiet Komuni” huma r-rekwiżiti tal-użu effiċjenti u tar-rendiment tal-enerġija, inklużi l-metodi ta' ittestjar elenkati fl-Anness C, użati mill-Entità ta’ Ġestjoni u mill-Parteċipanti fil-Programm biex jiddeterminaw jekk il-prodotti li huma effiċjenti fl-użu tal-enerġija jikkwalifikawx għal-Logo Komuni. (g) ‘Ċertifikazzjoni tal-partijiet terzi tfisser sett ta’ proċeduri taħt l-Istati Uniti. Il-programm ENERGY STAR li tamministra organizzazzjoni indipendenti sabiex tiżgura li l-prodotti jilħqu r-rekwiżiti tal-ENERGY STAR. Dawn il-proċeduri jinkludu testijiet fil-laboratorju li jilħqu l-istandards internazzjonali għall-kwalità u l-kompetenza. Dawn il-proċeduri jinkludu wkoll reviżjoni tad-dokumentazzjoni sabiex tkun iddetermina l-eleġibbiltà tal-ENERGY STAR u l-verifika li għadha għaddejja sabiex tiżgura l-konformità (h) L-‘Awtoċertifikazzjoni’ tfisser sensiela ta’ proċeduri għal prodotti li jikkwalifikaw għall-Programm ENERGY STAR tal-UE fejn il-Parteċipant fil-Programm jiżgura u jiddikkjara li l-prodott reġistrat huwa konformi mad-dispożizzjonijiet relevanti kollha tal-Ispeċifikazzjonijiet Komuni applikabbli. Artikolu IV Entitajiet ta' Amministrazzjoni Kull Parti b’dan taħtar entità ta’ ġestjoni li hija responsabbli għall-implimentazzjoni ta’ dan il-Ftehim (“l-Entitajiet ta’ Ġestjoni”). Il-Komunità Ewropea taħtar lill-Kummissjoni tal-Unjoni Ewropea (‘Kummissjoni’) bħala l-Entità ta’ Ġestjoni tagħha. L-Istati Uniti tal-Amerka taħtar lill-EPA tal-Istati Uniti bħala l-Entità ta’ Ġestjoni tagħha. Artikolu V L-amministrazzjoni tal-Programm tal-Tikkettar tal-ENERGY STAR 1. Kull Entità ta’ Ġestjoni għandha tamministra l-Programm ta’ Tikkettar tal-ENERGY STAR għat-tipi ta’ prodotti elenkati fl-Anness C li huma effiċjenti fl-użu tal-enerġija, skont it-termini u l-kundizzjonijiet stabbiliti f’dan il-Ftehim. L-amministrazzjoni tal-Programm tinkludi r-reġistrazzjoni tal-Parteċipanti fil-Programm fuq bażi volontarja, iż-żamma tal-listi tal-Parteċipanti fil-Programm u tal-prodotti konformi, u l-infurzar tat-termini tal-Linji Gwida għall-Użu Xieraq tal-Isem u l-Logo Komuni tal-ENERGY STAR stabbiliti fl-Anness B. 2. Il-Programm ta’ Tikkettar tal-ENERGY STAR għandu juża l-Ispeċifikazzjonijiet Komuni elenkati fl-Anness C. 3. Sa fejn kull Entità ta’ Ġestjoni tieħu miżuri effettivi biex teduka lill-konsumaturi dwar il-Marki tal-ENERGY STAR, għandha tagħmel dan skont il-Linji Gwida għall-Użu Xieraq tal-Isem u l-Logo Komuni tal-ENERGY STAR stabbiliti fl-Anness B. 4. Kull Entità ta' Amministrazzjoni għandha tieħu ħsieb l-ispejjeż għall-attivitajiet kollha tagħha taħt dan il-Ftehim. Artikolu VI Il-Parteċipazzjoni fil-Programm ta’ Tikkettar tal-ENERGY STAR 1. L-Entitajiet ta’ Ġestjoni għandhom jippermettu kwalunkwe manifattur, bejjiegħ jew aġent ta’ bejgħ mill-ġdid sabiex ikun parti mill-Programm ta' Tikkettar tal-ENERGY STAR billi jirreġistra bħala Parteċipant tal-Programm. 2. L-Entitajiet ta’ Ġestjoni għandhom jippermettu l-Parteċipanti tal-Programm li jużaw il-Logo Komuni sabiex jidentifikaw prodotti li ġew ittestjati fil-faċilitajiet tagħhom stess jew f’laboratorju tat-test u li jilħqu l-Ispeċifikazzjonijiet Komuni indikati f’Anness C. Għal prodotti mqiegħda biss fis-suq tal-UE, l-Entità ta’ Ġestjoni tippermetti l-Parteċipanti tal-Programm li jiċċertifikaw huma stess il-prodotti kwalifikati. Għal prodotti mqiegħda fis-suq tal-Istati Uniti l-Entità ta’ Ġestjoni teħtieġ li l-Parteċipanti tal-Programm jilħqu r-rekwiżiti ta’ ċertifikazzjoni tal-partijiet terzi stabbiliti fl-Impenji tal-Imsieħba rivedut. 3. Kull Entità ta’ Ġestjoni għandha żżomm u taqsam mal-listi l-oħra tal-Parteċipanti tal-Programm kollha u l-prodotti li jikkwalifikaw għal-Logo Komuni fit-territorju rispettiv tagħhom. 4. Minkejja l-proċeduri speċfikati fil-Paragrafu 2 (l-awtoċertifikazzjoni għal prodotti mqiegħda fis-suq tal-UE u ċ-ċertifikazzjoni għal parti terza għal prodotti mqiegħda fis-suq tal-Istati Uniti), kull Entità ta’ Ġestjoni tirriserva d-dritt li tittestja jew inkella li teżamina l-prodotti li nbiegħu jew li ġew mibjugħa fit-territorji tagħha (fit-territorji tal-Istati Membri tal-Unjoni Ewropea fil-każ tal-Kummissjoni) sabiex tiddetermina jekk il-prodotti humiex ċertifikati skond l-Ispeċifikazzjonijiet Komuni stabbiliti fl-Anness C. L-Entitajiet ta’ Ġestjoni għandhom jikkomunikaw u jikkooperaw għal kollox ma’ xulxin biex jiżguraw li l-prodotti kollha li għandhom il-Logo Komuni jissodisfaw l-Ispeċifikazzjonijiet Komuni stabbiliti fl-Anness C. Artikolu VII Koordinazzjoni tal-Programm bejn il-Partijiet 1. Il-Partijiet għandhom jistabbilixxu Kummissjoni Teknika biex tirrevedi l-implimentazzjoni ta' dan il-Ftehim, kompost minn rappreżentanti tal-Entitajiet Amministrattivi tagħhom. 2. Bi prinċipju, il-Kummissjoni Teknika għandha tiltaqa’ kull sena u għandha tikkonsulta fuq talba ta’ waħda mill-Entitajiet ta’ Ġestjoni biex teżamina l-ħidma u l-amministrazzjoni tal-Programm ta’ Tikkettar tal-ENERGY STAR, l-Ispeċifikazzjonijiet Komuni stabbiliti fl-Anness C, il-kopertura tal-prodotti, u l-progress fil-kisba tal-għanijiet ta’ dan il-Ftehim. 3. Non-partijiet (inklużi gvernijiet oħra u rappreżentanti tal-industrija) jistgħu jattendu għal-laqgħat tal-Kummissjoni Teknika bħala osservaturi, sakemm ma jkunx miftiehem mod ieħor miż-żewġ Entitajiet ta' Ġestjoni. Artikolu VIII Ir-Reġistrazzjoni tal-Marki tal-ENERGY STAR 1. L-EPA tal-Istati Uniti tal-Amerka, bħala proprjetarja tal-marki tal-ENERGY STAR, irreġistrat il-marki fl-Unjoni Ewropea bħala Trade Marks Komunitarji. Il-Kummissjoni ma għandhiex titlob jew tikseb reġistrazzjoni tal-marki tal-ENERGY STAR jew ta’ varjazzjoni tal-marki fi kwalunkwe pajjiż. 2. L-EPA tal-Istati Uniti tal-Amerka tintrabat li ma tqisx bħala ksur ta’ dawn il-marki l-użu mill-Kummissjoni, jew l-użu awtorizzat minn kwalunkwe Parteċipant fil-Programm irreġistrat mill-Kummissjoni, tal-marki tal-ENERGY STAR skont it-termini ta’ dan il-Ftehim. Artikolu IX Infurzar u nuqqas ta’konformità 1. Sabiex jitħarsu l-marki tal-ENERGY STAR, kull Entità ta’ Ġestjoni għandha tiżgura l-użu xieraq tal-marki tal-ENERGY STAR fit-territorju tagħha (fit-territorji tal-Istati Membri tal-Unjoni Ewropea fil-każ tal-Kummissjoni). Kull Entità ta' Ġestjoni għandha tiżgura li l-marki tal-ENERGY STAR jintużaw biss fil-forma li tidher fl-Anness A u fuq prodotti li jikkwalifikaw biss. Kull Entità ta' Ġestjoni għandha tiżgura li l-marki tal-ENERGY STAR jintużaw biss bil-mod kif speċifikat fil-Linji Gwida għall-Użu Xieraq tal-Isem u l-Logo Komuni tal-ENERGY STAR stabbiliti fl-Anness B. 2. Kull Entità ta’ Ġestjoni għandha tiżgura li tittieħed azzjoni minnufih u xierqa kontra kwalunkwe Parteċipant fil-Programm, meta ssir taf li Parteċipant fil-Programm uża marka bi ksur jew ikun waħħal il-marki tal-ENERGY STAR fuq prodott li mhuwiex konformi mal-Ispeċifikazzjonijiet stabbiliti fl-Anness C. Dawn l-azzjonijiet għandhom jinkludu, iżda mhumiex limitati għal: (a) li jiġi mgħarraf il-Parteċipant fil-Programm bil-miktub dwar in-nuqqas ta’ ħarsien tiegħu tat-termini tal-Programm ta’ Tikkettar tal-ENERGY STAR; (b) permezz ta' konsultazzjonijiet jiġi żviluppat pjan biex tinkiseb il-konformità; u (c) jekk il-konformità ma tistax tinkiseb, it-terminazzjoni tar-reġistrazzjoni tal-Parteċipant fil-Programm, kif xieraq. 3. Kull Entità ta’ Ġestjoni għandha tiżgura li jittieħdu l-azzjonijiet raġonevoli kollha sabiex jintemm l-użu mhux awtorizzat tal-marki tal-ENERGY STAR jew l-użu ta’ marka mhux konformi minn entità li mhijiex Parteċipant fil-Programm. Tali azzjonijiet għandhom jinkludu, iżda ma għandhomx ikunu limitati għal: (a) li tkun infurmata l-entità li tuża l-marki tar-rekwiżiti tal-Programm ta’ Tikkettar tal-ENERGY STAR dwar ir-rekwiżiti u l-Linji Gwida għall-Użu Xieraq tal-Isem u l-Logo Komuni tal-ENERGY STAR; u (b) dik l-entità tiġi nkoraġġita biex issir Parteċipant fil-Programm u jekk ikun xieraq, tirreġistra prodotti kwalifikati; 4. Kull Entità ta’ Ġestjoni għandha minnufih tgħarraf lill-Entità ta’ Ġestjoni tal-Parti l-oħra dwar kwalunkwe ksur tal-marki tal-ENERGY STAR li tkun taf dwarhom kif ukoll dwar l-azzjoni meħuda biex jintemm dan il-ksur. 5. Jekk ma tkunx tista’ tinkiseb konformità b’segwitu tal-azzjonijiet imniżżla f’punti 2 u 3 hawn fuq, l-UE tkun teħtieġ li l-Istati Membri jikkooperaw bis-sħiħ u jikkonsultaw mal-Entità ta’ Ġestjoni u jieħdu l-miżuri meħtieġa kollha, inkluż l-azzjoni legali, sabiex itemmu kwalunkwe użu tal-marki tal-ENERGY STAR li mhux konformi, u għalhekk mhux awtorizzat Artikolu X Il-proċeduri biex jiġi emendat il-Ftehim u biex jiżdiedu Annessi ġodda 1. Kwalunkwe Entità ta’ Ġestjoni tista’ tipproponi emenda għal dan il-Ftehim u tipproponi annessi ġodda għall-Ftehim. 2. Emenda proposta għandha ssir bil-miktub u għandha tiġi diskussa fil-laqgħa li jkun imiss tal-Kummissjoni Teknika, kemm-il darba tkun ġiet ikkomunikata lill-Entità Amministrattiva l-oħra tal-anqas sittin jum bil-quddiem ta' dik il-laqgħa. 3. L-emendi għal dan il-Ftehim u d-deċiżjonijiet sabiex jiżdiedu annessi l-ġodda għandhom isiru bi qbil reċiproku tal-Partijiet. L-emendi għall-Annessi A, B, u C għandhom isiru skont id-dispożizzjonijiet tal-Artikoli XI u XII. Artikolu XI Il-proċeduri għall-emenda tal-Annessi A u B 1. Entità ta’ Ġestjoni li tixtieq temenda l-Anness A jew l-Anness B għandha ssegwi l-proċeduri stabbiliti fil-paragrafi 1 u 2 tal-Artikolu X. 2. L-emendi għall-Annessi A u B għandhom isiru bi qbil reċiproku tal-Entitajiet ta’ Ġestjoni. Artikolu XII Proċeduri biex jiġi emendat l-Anness C 1. Entità ta’ Ġestjoni li tixtieq temenda l-Anness C biex tirrevedi l-Ispeċifikazzjonijiet eżistenti, jew iżżid tip ta’ prodott ġdid (‘L-Entità ta’ Ġestjoni li Tipproponi’) għandha ssegwi l-proċeduri stabbiliti fil-paragrafi 1 u 2 tal-Artikolu X, u għandha tinkludi fil-proposta tagħha: (a) prova ta’ ffrankar sinifikanti ta' enerġija għandu jirriżulta mir-reviżjoni tal-Ispeċifikazzjonijiet jew biż-żieda tat-tip ta' prodott ġdid; (b) kif xieraq, rekwiżiti tal-konsum tal-enerġija għal modalitajiet differenti tal-konsum tal-enerġija; (c) informazzjoni dwar il-protokolli standardizzati tal-ittestjar li għandhom jintużaw fl-evalwazzjoni tal-prodott; (d) evidenza ta’ teknoloġija eżistenti li mhi proprjetà ta’ ħadd li tagħmel possibbli l-iffrankar tal-enerġija li huwa effettiv f’termini tal-infiq mingħajr ma jkun affettwat ir-rendiment tal-prodott b’mod negattiv; informazzjoni dwar in-numru stmat ta' mudelli tal-prodott li jkunu jhuma konformi mal-ispeċifikazzjoni proposta u s-sehem bejn wieħed u ieħor tas-suq rappreżentat; (e) informazzjoni dwar l-ideat tal-gruppi tal-industrija potenzjalment affettwati bl-emendi proposti; u (f) data effettiva proposta għall-Ispeċifikazzjonijiet il-ġodda, waqt li tingħata konsiderazzjoni taċ-ċikli tal-ħajja tal-prodott u l-iskedi ta' produzzjoni. 2. L-emendi proposti għall-Anness C li huma aċċettati miż-żewġ Entitajiet ta’ Ġestjoni għandhom jidħlu fis-seħħ f’data miftiehma b’mod konġunt mill-Entitajiet ta’ Ġestjoni. 3. Jekk, wara l-wasla ta’ proposta magħmula skont il-paragrafi 1 u 2 tal-Artikolu X, l-Entità ta’ Ġestjoni l-oħra (‘l-Entità ta’ Ġestjoni li Toġġezzjona’) hija tal-fehma li l-proposta ma tissodisfax ir-rekwiżiti speċifikati fil-Paragrafu 1 hawn fuq jew toġġezzjona mod ieħor għall-proposta, għandha minnufih (normalment sal-Laqgħa li jmiss tal-Kummissjoni Teknika) tgħarraf lill-Entità ta’ Ġestjoni li Tipproponi bil-miktub dwar l-oġġezzjoni tagħha u għandha tinkludi kwalunkwe informazzjoni disponibbli biex tappoġġja l-oġġezzjoni tagħha; pereżempju, informazzjoni li tagħti prova li l-proposta, jekk tiġi adottata, x'aktarx li: (a) b’mod disproporzjonat u inġust tagħti setgħa fis-suq lil kumpanija waħda jew grupp industrijali; (b) timmina l-parteċipazzjoni ġenerali tal-industrija fil-programm ta’ tikkettar ENERGY STAR; (c) tkun ta' konflitt mal-liġijiet u r-regolamenti tagħha; jew (d) timponi rekwiżiti tekniċi ta' piż. 4. L-Entitajiet ta' Ġestjoni għandhom jagħmlu l-aħjar sforzi biex jilħqu ftehim dwar l-emenda proposta fl-ewwel laqgħa tal-Kummissjoni Teknika wara l-proposta. Jekk l-Entitajiet ta' Ġestjoni ma jkunux jistgħu jilħqu ftehim dwar l-emenda proposta f'din il-laqgħa tal-Kummissjoni Teknika, huma għandhom ifittxu li jilħqu ftehim bil-miktub qabel il-laqgħa sussegwenti tal-Kummissjoni Teknika. 5. Jekk, sal-aħħar tal-laqgħa sussegwenti tal-Kummissjoni Teknika, il-Partijiet ma jkunux jistgħu jaslu għal ftehim, l-Entità ta' Ġestjoni li Tipproponi għandha tirtira l-proposta tagħha; u fir-rigward ta' proposti għar-reviżjoni tal-Ispeċifikazzjonijiet eżistenti, it-tip ta' prodott li jikkorrispondi għandu jitneħħa mill-Anness C sa d-data miftiehma bil-miktub mill-Entitajiet ta' Ġestjoni. Il-Parteċipanti kollha fil-Programm għandhom ikunu informati b'din il-bidla u bil-proċeduri kollha li għandhom jiġu segwiti biex tiġi implimentata din il-bidla. 6. Meta jippreparaw l-Ispeċifikazzjonijiet Komuni jew jirrevedu l-Ispeċifikazzjonijiet Komuni eżistenti, l-Entitajiet ta’ Ġestjoni għandhom jiżguraw il-koordinazzjoni u l-konsultazzjoni effettiva bejniethom u mal-partijiet interessati rispettivi tagħhom, b’mod partikolari rigward il-kontenut tad-dokumenti ta’ ħidma u l-iskedi. Artikolu XIII Dispożizzjonijiet ġenerali 1. Programmi oħra ambjentali ta' tikkettar ma humiex koperti b'dan il-Ftehim u jistgħu jiġu żviluppati u adottati minn kull waħda mill-Partijiet. 2. L-attivitajiet kollha mwettqa taħt dan il-Ftehim għandhom ikunu suġġetti għal-liġijiet u r-regolamenti applikabbli ta' kull Parti u għad-disponibbiltà ta' fondi xierqa u r-riżorsi. 3. Ebda ħaġa f'dan il-Ftehim ma għandha taffettwa d-drittijiet u l-obbligi ta' xi Parti li ġejjin minn xi ftehim bilaterali, reġjonali jew multilaterali li tkun daħlet fih qabel id-dħul fis-seħħ ta' dan il-Ftehim. 4. Mingħajr preġudizzju għal kwalunkwe dispożizzjoni oħra ta’ dan il-Ftehim, kwalunkwe Entità ta’ Ġestjoni tista’ twettaq programmi ta’ tikkettar fir-rigward tat-tip ta’ prodotti li mhumiex inklużi fl-Anness C. Minkejja kull dispożizzjoni oħra ta’ dan il-Ftehim, l-ebda Parti ma għandha tostakola l-importazzjoni, l-esportazzjoni, il-bejgħ jew id-distribuzzjoni ta’ kwalunkwe prodott għaliex ikun fih il-marki tal-użu effiċjenti tal-enerġija tal-Entità ta’ Ġestjoni tal-Parti l-oħra. Artikolu XIV Dħul fis-seħħ u perjodu ta' validità 1. Dan il-Ftehim għandu jidħol fis-seħħ fid-data li fiha kull Parti tkun innotifikat lill-parti l-oħra bil-miktub li jkunu tlestew il-proċeduri interni rispettivi tagħha meħtieġa biex dan jidħol fis-seħħ. 2. Dan il-Ftehim għandu jibqa’ fis-seħħ għal perjodu ta’ ħames snin. Għall-inqas sena qabel tmiem dan il-perjodu, il-Partijiet għandhom jiltaqgħu sabiex jiddiskutu t-tiġdid ta’ dan il-Ftehim. Artikolu XV Terminazzjoni 1. Kwalunkwe Parti tista’ ittemm dan il-Ftehim fi kwalunkwe ħin billi tliet xhur qabel tavża bil-miktub lill-Parti l-oħra. 2. Fil-każ ta’ terminazzjoni jew nuqqas ta' tiġdid ta' dan il-Ftehim, l-Entitajiet ta' Ġestjoni għandhom jinformaw lill-Parteċipanti fil-Programm kollha li huma jkunu rreġistraw, bit-terminazzjoni tal-programm konġunt. Barra minn hekk, l-Entitajiet ta’ Ġestjoni għandhom jgħarrfu lill-Parteċipanti fil-Programm li jkunu rreġistraw li kull Entità ta’ Ġestjoni tista’ tkompli l-attivitajiet ta’ tikkettar taħt żewġ programmi individwali separati. F’dan il-każ il-programm ta’ tikkettar tal-Unjoni Ewropea ma jużax il-marki tal-ENERGY STAR. Il-Kummissjoni għandha tiżgura li hija, l-Istati Membri tal-Unjoni Ewropea u kwalunkwe Parteċipant fil-Programm li hi tkun irreġistrat jieqfu milli jużaw il-marki tal-ENERGY STAR sad-data miftiehma bil-miktub mill-Entitajiet ta’ Ġestjoni. L-obbligi li jinsabu f’dan l-Artikolu XV (2) għandhom jgħoddu wara t-terminazzjoni ta’ dan il-Ftehim. Magħmul f’Washington D.C. illum fl-2011, f'żewġ oriġinali. Skont il-liġi tal-UE, dan il-Ftehim għandu jitfassal ukoll mill-UE fil-lingwa Bulgara, Ċeka, Daniża, Olandiża, Estonjana, Finlandiża, Franċiża, Ġermaniża, Griega, Ungeriża, Taljana, Latvjana, Litwana, Maltija, Pollakka, Portugiża, Rumena, Slovakka, Slovena, Spanjola u Svediża. ANNESS A L-Isem u l-Logo Komuni tal-Energy Star Isem: ENERGY STAR ANNESS B Il-Linji Gwida għall-użu xieraq tal-Isem u l-Logo Komuni tal-ENERGY STAR L-Isem u l-Logo Komuni tal-ENERGY STAR huma marki tal-EPA tal-Istati Uniti tal-Amerka. Għalhekk, l-isem u l-Logo Komuni jistgħu jintużaw biss skont dawn il-linji gwida li ġejjin u l-Ftehim ta’ Sħubija jew il-Formola ta’ Reġistrazzjoni tal-Kummissjoni Ewropea ffirmata mill-Parteċipanti fil-Programm ta’ tikkettar tal-ENERGY STAR. Jekk jogħġbok qassam dawn il-linji gwida lil dawk li f’ismek se jkunu responsabbli mill-preparazzjoni tal-materjali tal-ENERGY STAR. approvat mill-EPA tal-Istati Uniti tal-Amerka, u l-Kummissjoni Ewropea, fit-Territorju tal-Istati Membri tal-Komunità Ewropea, jissorveljaw l-użu xieraq tal-Isem u l-Logo Komuni tal-ENERGY STAR. Dan jinkludi il-monitoraġġ tal-użu tal-marki fis-suq, u l-kuntatt dirett ta' dawk l-organizzazzjonijiet li jkunu qed jużawhom ħażin jew mingħajr awtorizzazzjoni. Il-konsegwenzi tal-użu ħażin tal-marki jistgħu jinkludu t-terminazzjoni tal-parteċipazzjoni tal-Parteċipant fil-Programm tat-tikkettar tal-ENERGY STAR, u, għall-prodotti importati fl-Istati Uniti. bl-użu ħażin tal-marki, il-possibbiltà ta’ konfiska ta’ dawk il-prodotti mis-Servizz tad-Dwana tal-Istati Uniti. ta’ dawn l-oġġetti. Linji Gwida Ġenerali Il-Programm ENERGY STAR huwa sħubija bejn in-negozji u l-organizzazzjonijiet fuq naħa waħda u l-Gvern Federali tal-Istati Uniti jew l-Unjoni Ewropea fuq in-naħa l-oħra. Bħala parti minn din is-sħubija, in-negozji u l-organizzazzjonijiet jistgħu jużaw l-isem u l-Logo Komuni tal-ENERGY STAR, bħala parti mill-attivitajiet tagħhom għall-użu effiċjenti tal-enerġija u tal-ambjent. L-organizzazzjonijiet għandhom jagħmlu ftehim ma’ Entità ta’ Ġestjoni – l-Aġenzja għall-Protezzjoni tal-Ambjent għall-Istati Uniti jew il-Kummissjoni Ewropea għall-UE – biex jużaw il-marki kif ipprovdut f’dan id-dokument. L-alterazzjonijiet għal dawn il-marki mhumiex permessi għaliex iħawdu lin-negozji u lill-konsumaturi dwar l-għan tal-programm ENERGY STAR u jnaqqsu l-valur tiegħu għal kulħadd. L-organizzazzjonijiet li jużaw dawn il-marki għandhom iħarsu dawn il-linji gwida ġenerali li ġejjin: 1. L-isem u l-Logo Komuni tal-ENERGY STAR qatt ma jistgħu jintużaw b’xi mod li jimplika l-approvazzjoni ta’ kumpanija, il-prodotti tagħha jew is-servizzi tagħha. Lanqas ma jistgħu jintużaw il-Logo Komuni jew l-isem tal-ENERGY STAR fi kwalunkwe isem jew logo ieħor tal-kumpanija, l-isem tal-prodott, l-isem ta’ servizz, l-isem tad-dominju, jew it-titlu tal-Websajt, u lanqas ma tista’ ssir applikazzjoni biex il-Logo Komuni jew l-isem tal-ENERGY STAR jew marka simili tkun marka kummerċjali, jew parti minn marka kummerċjali minn kwalunkwe entità minbarra l-l-EPA tal-Istati Uniti tal-Amerka. 2. L-Isem u l-Logo Komuni tal-ENERGY STAR ma jistgħu qatt jintużaw f’mod li jiddisprezza lill-ENERGY STAR, l-EPA, id-Dipartiment tal-Enerġija, l-Unjoni Ewropea, il-Kummissjoni Ewropea jew kwalunkwe entità governativva oħra. 3. Il-Logo Komuni ma jista’ qatt ikun assoċjat ma’ prodotti li ma jikkwalifikawx bħala ENERGY STAR. 4. L-imsieħba u l-organizzazzjonijiet l-oħrajn awtorizzati huma responsabbli għall-użu li jsir minnhom stess tal-Isem u l-Logo Komuni tal-ENERGY STAR, kif ukoll għall-użu mir-rappreżentanti tagħhom, bħall-aġenziji tar-reklamar u l-kuntratturi tal-implimentazzjoni. L-użu tal-Isem ENERGY STAR – L-isem ENERGY STAR għandu dejjem jidher f’ittri kbar; – Is-simbolu tar-reġistrazzjoni ® għandu jintuża mal-ewwel darba li l-kliem ‘ENERGY STAR’ jidher fil-materjal għas-suq tal-Istati Uniti u: Kif ukoll – Is-simbolu ® għandu dejjem ikun stampat ’il fuq mill-vers (superscript); – Ma għandu jkun hemm l-ebda spazju bejn il-kliem ‘ENERGY STAR’ u s-simbolu ®; – Is-simbolu ® għandu jkun ripetut f’dokument għal kull titolu tal-kapitolu jew tal-Websajt. L-użu tal-Logo Komuni Il-Logo Komuni huwa marka li għandha tintuża bħala tikketta biss fuq dawk il-prodotti li jissodisfaw jew jeċċedu l-linji gwida tar-rendiment tal-ENERGY STAR. L-użu tal-Logo Komuni jinkludi: – Fuq prodott li jikkwalifika u li huwa rreġistrat; – Fil-letteratura dwar il-prodott għal prodott li jikkwalifika; – Fuq l-Internet biex ikun identifikat prodott li jikkwalifika; – Fir-reklamar, fejn jintuża qrib ta’ prodott li jikkwalifika jew fuqu; – Fil-materjali tal-Punt tax-Xiri; – Fuq l-imballaġġ tal-prodott li jikkwalifika. Id-dehra tal-Logo Komuni L-EPA tal-Istati Uniti ħolqot din il-marka biex issaħħaħ l-impressjoni viżiva tal-marka u għal skopijiet ta’ kuntrast u leġibiltà. Il-marka tinkludi s-simbolu tal-ENERGY STAR f’kaxxa bl-isem ENERGY STAR f’kaxxa direttament taħt biex tissaħħaħ il-leġibiltà tas-simbolu. Iż-żewġ blokok huma separati minn rig abjad li huwa oħxon daqs l-ark ġewwa s-simbolu. Il-marka għandha wkoll linja bajda ewlenija li hija wkoll ħoxna daqs l-ark ġewwa s-simbolu. Spazju Vojt L-EPA tal-Istati Uniti u l-Kummissjoni tal-UE jeħtieġu li jkun hemm spazju vojt ta’ 333 (1/3) tal-għoli tal-kaxxa grafika ġewwa l-marka, madwar il-marka f’kull ħin. Ebda element grafiku ieħor, bħal test jew immaġini, ma jista’ jidher f’din il-parti. Ll-EPA tal-Istati Uniti u l-Kummissjoni tal-UE jitolbu li dan l-ispazju jkun vojt għaliex il-Logo Komuni ta’ spiss jidher fuq materjali li jużaw immaġini kumplessi bħal marki oħrajn, mezzi grafiċi, u kitba. Id-Daqs Minimu Il-marka tista’ tingħata daqs ieħor, iżda l-proporzjonijiet għandhom jinżammu. Għal-leġibilità, nirrakkomandaw li l-marka ma tkunx riprodotta b’wisa’ ta’ inqas minn .375 ta’ pulzier (3/8”; 9.5mm) għall-istampar. Il-leġibilità tal-ittri ġewwa l-marka għandha tinżamm fuq l-Internet. Il-Kulur preferut Il-kulur preferut għall-marka huwa 100 % Cyan. Huma permessi verżjonijiet oħrajn bl-iswed jew irriversjat għall-abjad. L-ekwivalenti fuq l-Internet għall-kulur 100 % Cyan huwa l-kulur hex #0099FF. Jekk ikun disponibbli l-istampar f’bosta kuluri għar-reklamar, għal-letteratura tal-prodotti jew għall-materjali fil-punt tax-xiri il-marka għandha tkun stampata f’100 % Cyan. Jekk dan il-kulur mhuwiex disponibbli, jista’ jintuża l-iswed minflok. L-Użi skorretti tal-Marka Jekk jogħġbok: – Tużax il-marka fuq prodotti li ma jikkwalifikawx. – Tibdilx il-marka billi tuża l-kaxxa tas-simbolu tal-ENERGY STAR mingħajr il-kaxxa li fiha l-isem ‘ENERGY STAR’. Meta tirriproduċi l-marka jekk jogħġbok: – Tagħmilx il-marka bħala kontorn. – Tużax marka bajda fuq sfond abjad. – Tibdilx il-kuluri tal-marka. – Tgħawwiġx il-marka fi kwalunkwe mod. – Tibdilx il-lock up tal-marka. – Tqiegħedx il-marka fuq immaġini fejn hemm ħafna marki oħrajn. – Iddawwarx il-marka. – Tissepara l-ebda wieħed mill-elementi tal-marka. – Tissostitwixxix l-ebda parti mill-marka. – Tużax l-ebda tipa oħra biex tissostitwixxi parti mill-marka. – Tivvjolax l-ispazju vojt tal-marka. – Ixxengilx il-marka. – Tibdilx id-daqs tal-lock up tal-marka. – Tissostitwixxix il-kliem approvat. – Tużax il-Logo Komuni f’kulur mhux approvat. – Tħallix it-test ikompli għaddej fuq il-marka. – Tużax il-kaxxa tas-simbolu waħedha. L-isem ENERGY STAR għandu jidher ukoll. – Tħassarx il-kaxxa tas-simbolu mill-marka. Meta tikteb jew titkellem dwar ENERGY STAR Biex jinżamm u jinbena l-valur tal-ENERGY STAR, l-EPA tal-Istati Uniti u l-Kummissjoni tal-UE jirrakkomandaw t-terminoloġija li għandha tintuża meta xi ħadd jikteb jew jitkellem dwar l-elementi tal-programm. KORRETT || SKORRETT Kompjuter li jikkwalifika għall-ENERGY STAR || Kompjuter li huwa konformi mal-ENERGY STAR Kompjuter li huwa ċċertifikat ENERGY STAR Kompjuter ikklassifikat ENERGY STAR Kompjuter li kiseb l-ENERGY STAR || Prodotti li kisbu l-ENERGY STAR || Prodott ENERGY STAR Prodotti ENERGY STAR (b’referenza għal firxa ta’ prodotti) Tagħmir ENERGY STAR Approvat mill-EPA tal-Istati Uniti Li jissodisfa l-istandards ENERGY STAR L-IMSIEĦBA / IL-PARTEĊIPANTI FIL-PROGRAMM IMSIEĦBA fl-ENERGY STAR || Kumpanija ENERGY STAR Il-Kumpanija X, Imsieħba fl-ENERGY STAR || Il-Kumpanija X, kumpanija approvata mill-EPA tal-Istati Uniti Kumpanija li tipparteċipa fl-ENERGY STAR || Bejjiegħ tat-tagħmir ENERGY STAR approvat mill-EPA tal-Istati Uniti Kumpanija li tippromwovi l-ENERGY STAR || Approvat mill-EPA tal-Istati Uniti Monitors li jikkwalifikaw għall-ENERGY STAR || Il-Programm ta’ Monitoraġġ ENERGY STAR IS-SORS TAL-AWTORITÀ TAL-GVERN Prodotti li kisbu l-ENERGY STAR jipprevjenu l-emissjonijiet ta’ gassijiet serra billi jissodisfaw linji gwida stretti dwar l-użu effiċjenti tal-enerġija stabbiliti mill-EPA tal-Istati Uniti u l-Kummissjoni tal-UE L-EPA u l-Kummissjoni tal-UE || L-ENERGY STAR u l-marka ENERGY STAR huma marki reġistrati tal-Istati Uniti || L-ENERGY STAR hija marka reġistrata proprjetà tal-Gvern tal-Istati Uniti || IL-LINJI GWIDA DWAR IR-RENDIMENT || Il-Linji gwida tal-ENERGY STAR || L-istandards tal-ENERGY STAR L-ispeċifikazzjonijiet tal-ENERGY STAR || approvat mill-EPA tal-Istati Uniti Il-livelli tar-rendiment tal-ENERGY STAR || approvat mill-EPA tal-Istati Uniti Programmi volontarji || Irċieva approvazzjoni mill-EPA tal-Istati Uniti Mistoqsijiet dwar l-użu tal-Isem u l-Logo Komuni tal-ENERGY STAR Linja diretta tal-ENERGY STAR Fl-Istati Uniti. ċempel mingħajr ħlas fuq:1-888-STAR-YES (1-888-782-7937) Barra l-Istati Uniti. Ċempel: 202-775–6650 Numru tal-feks: 202-775–6680 www.energystar.gov Il-KUMMISSJONI EWROPEA Id-Direttorat Ġenerali għall-Enerġija Numru tat-telefown: +32 2 2972136 www.eu-energystar.org ANNESS C speċifikazzjonijiet komuni I. SPEĊIFIKAZZJONIJIET TAL-KOMPJUTER 1. Definizzjonijiet A. Kompjuter: Apparat li jwettaq operazzjonijiet loġiċi u jipproċessa d-dejta. Il-kompjuters huma magħmulin minn tal-anqas: (1) unità ċentrali tal-ipproċessar (CPU) biex jitwettqu l-operazzjonijiet; (2) apparat li bih l-utent idaħħal id-dejta bħalma huma tastiera, maws, diġitizzatur jew kontrollur tal-logħob; u (3) unità tal-wiri (display) għall-kompjuter fejn tidher l-informazzjoni. Għall-finijiet ta’ din l-ispeċifikazzjoni, il-kompjuters jinkludu kemm unitajiet weqfin f’post wieħed kif ukoll dawk li jinġarru, inklużi kompjuters tal-mejda (desktops), kompjuters tal-mejda integrati, kompjuters notebook, servers fuq skala żgħira, terminals dipendenti u stazzjonijiet tax-xogħol. Għalkemm il-kompjuters għandhom ikunu kapaċi jużaw apparat li jdaħħal id-dejta kif ukoll l-unitajiet tal-wiri tal-kompjuter, kif innotat fin-numri 2 u 3 hawn fuq, is-sistemi tal-kompjuter ma jinħtiġilhomx jinkludu dan l-apparat waqt it-trasport sabiex jissodisfaw din id-definizzjoni. Komponenti B. Display tal-Kompjuter: Skrin tal-kompjuter u l-elettronika assoċjata tiegħu integrati fi struttura unika separata jew fi ħdan l-istruttura tal-kompjuter innifsu (kompjuter notebook jew kompjuter tal-mejda integrat), li jista’ juri l-informazzjoni prodotta minn kompjuter permezz ta’ mezz ta' dħul tad-dejta wieħed jew aktar, bħalma huma VGA, VNI, Display port u/jew IEEE 1394. Eżempji ta’ teknoloġiji ta’ display tal-kompjuter huma t-tubu tar-raġġi katodiċi (cathode-ray tube, CRT) u d-display tal-kristalli likwidi (liquid crystal display, LCD). C. Unità tal-Ipproċessar ta' Grafika Distinta (Graphics Processing Unit, GPU): Proċessur tal-grafika b’interface ta’ kontrollur ta’ memorja lokali u memorja lokali, speċifika għall-grafika. D. Provvista Esterna tal-Enerġija: Komponent li qiegħed fiżikament magħluq b'mod separat fuq barra tal-kaxxa tal-kompjuter u ddisinjat biex jaqleb il-vultaġġ tal-input ta' kurrent alternanti (AC) mill-mejn għal vultaġġ(i) aktar baxx(i) ta' kurrent dirett (DC) sabiex jitħaddem il-kompjuter. Provvista tal-enerġija esterna għandha titqabbad mal-kompjuter permezz ta’ konnessjoni elettrika, kejbil, kord male/female li tista’ titneħħa/jista’ jitneħħa jew b’wajer iebes jew permezz ta’ tip ta’ wajering ieħor. E. Provvista Interna tal-Kurrent Elettriku: Komponent intern għall-kaxxa tal-kompjuter u ddisinjat biex jaqleb il-vultaġġ AC mill-mejn għal vultaġġ(i) DC sabiex jitħaddmu l-komponenti tal-kompjuter. Għall-finijiet ta’ din l-ispeċifikazzjoni, provvista interna tal-kurrent elettriku għandha tkun fil-kaxxa tal-kompjuter iżda separata mill-bord prinċipali tal-kompjuter. Il-provvista tal-enerġija għandha tikkonnettja mal-mejn permezz ta’ kejbil uniku mingħajr ċirkwiterija intermedja bejn il-provvista tal-enerġija u l-enerġija mill-mejn. Barra minn hekk, il-konnessjonijiet tal-enerġija kollha mill-provvista tal-enerġija għall-komponenti tal-kompjuter, bl-eċċezzjoni ta’ konnessjoni DC għal display ta’ kompjuter f’Kompjuter Desktop Integrat, għandhom ikunu ġewwa l-istruttura li tintegra l-kompjuter (jiġifieri ma jkun hemm l-ebda kejbil estern mill-provvista tal-enerġija għall-kompjuter jew komponenti individwali). Konvertituri Interni DC għal DC użati biex jibdlu vultaġġ uniku DC minn provvista tal-enerġija esterna f’vultaġġi multipli għall-użu mill-kompjuter mhumiex ikkunsidrati bħala provvisti interni tal-enerġija. Tipi ta’ Kompjuters F. Kompjuter tal-Mejda (desktop): Kompjuter fejn l-unità prinċipali hija maħsuba li tkun f'post permanenti, spiss fuq skrivanija jew mal-art. Id-desktops mhumiex imfasslin biex jinġarru u jużaw id-display tal-kompjuter estern, it-tastiera u l-maws. Id-desktops huma ddisinjati għal firxa wiesgħa ta’ applikazzjonijiet fid-dar u fl-uffiċċju. G. Server fuq Skala Żgħira: Kompjuter li juża tipikament komponenti tad-desktop fil-għamla ta' kompjuter tal-mejda iżda li prinċiparjament ikun iddisinjat biex jaħżen id-dejta ta' kompjuters oħrajn. Kompjuter għandu jkollu dawn il-karatteristiċi li ġejjin sabiex jitqies bħala Server fuq Skala Żgħira: (a) Ikun iddisinjat f’għamla ta’ pedestall, torri, jew għamla oħra simili għal dik tal-kompjuter tal-mejda b’tali mod li l-ipproċessar kollu tad-dejta, il-ħażna, u l-interfacing tan-netwerk ikunu f’kaxxa waħda/prodott wieħed; (b) Ikun maħsub biex jaħdem 24 siegħa kuljum u 7 ijiem fil-ġimgħa u l-perjodi mhux skedati fejn ma jkunx disponibbli jkunu qosra ħafna (fl-ordni ta’ sigħat fis-sena); (c) Ikun kapaċi jopera f'ambjent multi-utenti simultanju filwaqt li jservi diversi utenti permezz ta' unitajiet ta' klijenti f'netwerk; u (d) Ikun iddisinjat għal sistema operattiva aċċettata mill-professjonisti tas-settur għal applikazzjonijiet ta' servers domestiċi jew low-end (eż. Windows Home Server, Linux, UNIX, Solaris). (e) Servers fuq Skala Żgħira huma ddisinjati biex iwettqu funzjonijiet bħalma huma l-għoti tas-servizzi fi ħdan l-infrastruttura tan-netwerk (eż. l-arkivjar) u l-ilqugħ ta' dejta/midja. Dawn il-prodotti mhumiex iddisinjati biex jipproċessaw l-informazzjoni għal sistemi oħra jew biex iħaddmu s-servers elettroniċi bħala funzjoni primarja. (f) Din l-ispeċifikazzjoni ma tkoprix is-Servers tal-Kompjuter kif inhu definit fil-verżjoni 1.0 tal-ispeċifikazzjoni ENERGY STAR li tirrigwarda s-Servers tal-Kompjuter. Servers fuq Skala Żgħira li huma koperti minn din l-ispeċifikazzjoni huma limitati għal kompjuters ikkummerċjalizzati għal finijiet oħra li mhumiex it-tħaddim ta’ ċentri tad-dejta (eż. l-użu domestiku, uffiċċji żgħar). H. Kompjuter tal-Mejda Integrat: Sistema desktop li fiha l-kompjuter u d-display jaħdmu bħala unità waħda li tieħu l-kurrent alternanti tagħha minn kejbil uniku. Kompjuters tal-mejda integrati jiġu f’waħda minn żewġ forom possibbli: (1) sistema fejn il-kompjuter u d-display huma fiżikament magħqudin f'unità waħda; jew (2) sistema li tiġi ppakkjata bħala sistema unika fejn id-display tal-kompjuter ikun seperat iżda mqabbad max-xażi ewlieni permezz ta’ kord tal-elettriku DC u kemm il-kompjuter kif ukoll id-display tal-kompjuter jieħdu l-enerġija minn provvista tal-enerġija unika. Bħala subsett ta’ kompjuters tal-mejda, kompjuters tal-mejda integrati huma normalment iddisinjati biex jipprovdu funzjonalità simili bħas-sistemi tal-mejda. I. Terminal dipendenti (thin client): Kompjuter li għandu provvista ta' kurrent elettriku indipendenti u li jistrieħ fuq konnessjoni ma' riżorsi informatiċi mbiegħda biex jikseb il-funzjonijiet fundamentali. L-informatika ewlenija (eż., eżekuzzjoni ta’ programm, ħażna ta’ dejta, interazzjoni ma’ riżorsi oħra tal-Internet, eċċ.) isseħħ bl-użu ta’ riżorsi remoti ta’ informatika. Fid-dawl ta’ dawn l-ispeċifikazzjonijiet it-Terminals Dipendenti huma limitati għal apparat li m’għandux mezz ta’ ħżin b’rotazzjoni integrata. L-unità prinċipali ta’ Terminal Dipendenti koperta minn din l-ispeċifikazzjoni trid tkun maħsuba biex titqiegħed f’post permanenti (eż. fuq skrivanija) u mhux biex tinġarr. J. Kompjuters notebook: Kompjuter iddisinjat speċifikament biex jinġarr u jitħaddem għal perjodi twal bi jew mingħajr konnessjoni diretta ma' sors ta' kurrent alternanti. Il-kompjuters notebook għandhom jużaw unità tal-wiri integrata u jkunu kapaċi jaħdmu fuq batterija integrata jew sors ieħor portabbli ta’ kurrent. Barra minn hekk, ħafna kompjuters notebook jużaw provvista esterna tal-kurrent elettriku u għandhom tastiera integrata kif ukoll apparat għall-ippuntar. Il-kompjuters notebook huma ddisinjati tipikament biex ikollhom funzjoni simili għall-kompjuters tal-mejda inkluż it-tħaddim tas-softwer li għandu funzjoni simili bħal tal-kompjuters tal-mejda. Għall-finijiet ta’ din l-ispeċifikazzjoni, docking stations (unitajiet ta’ konnessjoni) huma kkunsidrati bħala aċċessorji u għalhekk, il-livelli ta’ prestazzjoni assoċjati man-notebooks mogħtija f’Taqsima 3, hawn isfel, ma jinkluduhomx. Tablet PCs li jista’ jkollhom skrins sensittivi għall-mess flimkien jew minflok apparati oħra għad-dħul tad-dejta, huma meqjusa bħala Kompjuters Notebook f’din l-ispeċifikazzjoni. K. Stazzjon tax-xogħol: Kompjuter bi prestazzjoni għolja u maħsub għal utent wieħed li jintuża tipikament għall-grafika, CAD, l-iżvilupp tas-softwer, applikazzjonjiet finanzjarji u xjentifiċi fost ħidmiet oħra li jeħtieġu komputazzjoni intensiva. Biex jiġi meqjus bħala stazzjon tax-xogħol, kompjuter għandu: (a) Jiġi kummerċjalizzat bħala stazzjon tax-xogħol; (b) Ikollu ħin medju bejn il-ħsarat (MTBF) ta' mill-anqas 15 000 siegħa ibbażat jew fuq Bellcore TR-NWT-000332, il-ħarġa 6, 12/97 jew fuq dejta miġbura fuq il-post; u (c) Ikun kapaċi jieħu l-kodiċi ta’ korrezzjoni tal-iżbalji (ECC) u/jew memorja buffer. (d) Barra minn hekk, stazzjon tax-xogħol għandu jissodisfa tlieta mis-sitt karatteristiċi fakultattivi li ġejjin: (e) Ikollu kapaċità li jieħu kurrent supplimentari għall-grafika avvanzata (jiġifieri sors ta' kurrent supplimentari PCI-E 6-pin 12V); (f) Is-sistema hija wwajerjata għal sistema b’aktar minn x4 PCI-E fuq il-motherboard barra mill-islott(ijiet) tal-grafika u/jew il-kapaċità għall-PCI-X; (g) Ma jiħux il-grafika tal-Uniform Memory Access (UMA); (h) Ikun jinkludi ħames slottijiet jew aktar PCI, PCIe jew PCI-X; (i) Ikun jiflaħ jipprovdi sostenn ta’ multi-proċessuri sa żewġ proċessuri jew aktar (għandu jieħu pakketti/sokits tal-proċessur fiżikament separati, jiġifieri, mingħajr appoġġ għal proċessur uniku multi-core); u/jew (j) Ikun ikkwalifika għal tal-anqas żewġ ċertifikazzjonijiet tal-prodott minn Bejjiegħa Indipendenti tas-Softwer (ISV); dawn iċ-ċertifikazzjonijiet jistgħu jkunu għadhom fil-proċess, iżda għandhom jitlestew fi żmien 3 xhur mill-kwalifika. Modalitajiet funzjonali L. Modalità Mitfi: Il-livell ta' konsum tal-elettriku fl-istat l-aktar baxx li ma jistax jintefa (jiġi influwenzat) mill-utent u li jista’ jdum għal żmien indefinit meta l-apparat ikun imqabbad mal-provvista ewlenija tal-kurrent elettriku u jintuża skont l-istruzzjonijiet tal-manifattur. Għal sistemi fejn japplikaw l-istandards ACPI il-modalità Mitfija tikkorrispondi mal-istat tas-Sistema ACPI Livell S5. M. Modalità Stennija: Stat ta' qawwa elettrika baxxa li l-kompjuter ikun kapaċi jidħol fih awtomatikament wara perjodu inattiv jew permezz ta' selezzjoni manwali. Kompjuter b’kapaċità ta’ stennija ikun jista' ''jqum'' malajr biex jirrispondi għall-konnessjonijiet tan-netwerk jew għall-apparat tal-interface tal-utent b'dewmien ta' ≤ 5 sekondi mill-mument li fih il-kompjuter jirriattiva ruħu sakemm is-sistema tibda taħdem sew, inkluż ir-riżoluzzjoni tad-display. Għal sistemi fejn japplikaw l-istandards ACPI, il-modalità Stennija l-iktar li tikkorrelata mal-istat tas-Sistema ACPI Livell S3 (sospensjoni għal RAM). N. Stat Inattiv: L-istat li fih is-sistema operattiva u softwer ieħor ikunu lestew il-loading, ikun inħoloq il-profil tal-utent, il-kompjuter mhuwiex fi Stennija u l-attività tkun limitata għal dawk l-applikazzjonijiet bażiċi li s-sistema tagħti bidu għalihom skont kif ġie programmat. O. Stat Attiv: L-istat li fih il-kompjuter iwettaq xogħol utli bħala rispons għal a) dħul ta' dejta preċedenti jew simultanju mill-utent jew b) struzzjoni preċedenti jew simultanja trażmessa bin-netwerk. Dan l-istat jinkludi proċessar attiv, it-tiftix tad-dejta maħżuna, mill-memorja jew cache, inkluż il-ħin tal-istat inattiv waqt l-istennija għal iktar dħul ta’ dejta mill-utent u qabel id-dħul fil-modalitajiet ta’ kurrent baxx. P. Il-Konsum Tipiku tal-Enerġija (TEC): Metodu tal-ittestjar u t-tqabbil tal-prestazzjoni tal-enerġija tal-kompjuters, li jiffoka fuq l-elettriku tipiku kkunsmat minn prodott meta jkun qed jaħdem tul perjodu rappreżentattiv. Għall-kompjuters tal-mejda u notebook, il-kriterju tal-qofol tal-approċċ tal-TEC huwa l-valur għall-użu tipiku annwali tal-elettriku, imkejjel f’sigħat kilowatt (kWh), b’kejl ta’ livelli medji ta’ kurrent f’modalità funzjonali li jikkorrispondi għall-użu meqjus bħala tipiku (ċiklu ta’ħidma). Fir-rigward tal-istazzjonijiet tax-xogħol ir-rekwiżiti huma bbażati fuq il-valur tal-TEC ikkalkulat minn livelli ta’ modalitajiet funzjonali, mill-kurrent massimu u mill-perjodu meqjus bħala ċ-ċiklu ta’ ħidma. Netwerking u Ġestjoni tal-Kurrent Elettriku Q. L-Interface tan-Netwerk: Il-komponenti (ħardwer u softwer) li l-funzjoni primarja tagħhom hija li jagħmlu l-kompjuter kapaċi jikkomunika fuq teknoloġija waħda jew aktar tan-netwerk. Eżempji tal-Interfaces tan-Netwerk huma IEEE 802.3 (Ethernet) u IEEE 802.11 (Wi-Fi). R. Avveniment ta' Riattivazzjoni: Avveniment programmat mill-utent, estern jew stimolu li jġiegħel lill-kompjuter jaqleb mill-modalità Stennija jew Mitfi għal dik attiva. Eżempji ta' avvenimenti ta' riattivazzjoni jinkludu, iżda mhumiex limitati għal: ċaqliq tal-maws, attività tat-tastiera, l-intervent ta' apparat ta' kontroll, avveniment tal-arloġġ f'ħin reali, jew l-għafsa ta' buttuna fuq il-qafas u, fil-każ ta' avvenimenti esterni, stimolu li jitwassal permezz ta’ kontroll remot, ta’ netwerk, ta’ modem, eċċ. S. Wake On LAN (WOL): Funzjonalità li tippermetti li kompjuter jirriattiva ruħu mill-istat Stennija jew Mitfi meta jiġi mitlub jagħmel hekk min-netwerk permezz tal-Ethernet. T. Konnettività Sħiħa tan-Netwerk: Il-kapaċità tal-kompjuter li jżomm preżenza tan-netwerk waqt li jkun fil-modalità Stennija u jirriattiva ruħu b'mod intelliġenti meta jkun hemm il-ħtieġa ta' iktar ipproċessar (inkluż l-ipproċessar okkażjonali mitlub għaż-żamma tal-preżenza tan-netwerk). Iż-żamma tal-preżenza tan-netwerk tista’ tinkludi, waqt li s-sistema tinsab f’modalità Stennija, il-ksib u/jew iż-żamma ta’ interface assenjat jew indirizz tan-netwerk, ir-rispons għal talbiet minn nodi oħra fin-netwerk, jew iż-żamma ta’ konnessjonijiet eżistenti tan-netwerk. B’dan il-mod, għalkemm il-kompjuter ikun jinsab f’modalità Stennija, jinżammu l-preżenza, is-servizzi u l-applikazzjonijiet tan-netwerk tiegħu. Min-naħa tan-netwerk, kompjuter fi Stennija li għandu l-konnettività sħiħa tan-netwerk jiffunzjona daqs kompjuter inattiv fir-rigward tal-applikazzjonijiet komuni u l-mudelli ta’ użu. Il-konnettività sħiħa tan-netwerk waqt il-modalità Stennija mhix limitata għal sensiela speċifika ta’ protokolli iżda tista’ tkopri l-applikazzjonijiet installati wara l-installazzjoni inizjali. Kanali ta’ kummerċjalizzazzjoni u distribuzzjoni U. Kanali tal-impriżi: Il-kanali tal-bejgħ użati normalment minn impriżi kbar jew ta' daqs medju, organizzazzjonijiet governattivi, istituzzjonijiet edukattivi, jew organizzazzjonijiet oħra li jixtru l-kompjuters li jintużaw f'ambjenti ġestiti ta' klijent/server. V. In-Numru tal-Mudell: Isem kummerċjali uniku li japplika għall-konfigurazzjoni speċifika tal-ħardwer/softwer (jiġifieri sistema li topera, tipi u proċessuri, memorja, GPU eċċ.) li jkun jew definit minn qabel jew ikun konfigurazzjoni magħżula mill-klijent. W. Isem tal-Mudell: Isem kummerċjali li jinkludi referenza għan-numru tal-familja tal-mudell tal-kompjuter, deskrizzjoni qasira tal-prodott jew referenzi għad-ditti. X. Familja ta' prodotti: Deskrizzjoni ta' livell għoli li tirreferi għal grupp ta' kompjuters li bejniethom jużaw kombinazzjoni ta' qafas/motherboard wieħed li spiss ikollu mijiet ta' konfigurazzjonijiet possibbli ta' ħardwer u softwer. 2. Il-Prodotti li Jikkwalifikaw Biex jikkwalifikaw għal ENERGY STAR, il-kompjuters għandhom jissodisfaw id-definizzjoni ta’ kompjuter kif ukoll waħda mid-definizzjonijiet tat-tip ta’ prodott imniżżlin fit-Taqsima 1, hawn fuq. It-tabella li ġejja tagħti lista tat-tipi ta’ kompjuters li huma (u li ma humiex) eliġibbli għal ENERGY STAR. Prodotti koperti minn din il-verżjoni 5.0 tal-Ispeċifikazzjoni || Prodotti li ma humiex koperti minn din il-verżjoni 5.0 tal-Ispeċifikazzjoni · Kompjuters desktop · Kompjuters desktop integrati · Notebooks · Stazzjonijiet tax-xogħol · Servers fuq skala żgħira · Terminals dipendenti || · Servers tal-kompjuter (kif inhu definit fil-Verżjoni 1.0 tal-ispeċifikazzjoni għas-server tal-kompjuter) · Kompjuters li jinġarru (handhelds), PDAs u Smartphones 3. Kriterji fir-rigward tal-Effiċjenza tal-Enerġija u l-ġestjoni tal-kurrent elettriku Biex jikkwalifikaw għal ENERGY STAR, il-kompjuters għandhom jissodisfaw il-ħtiġijiet ta’ hawn taħt. Id-data tal-implimentazzjoni tal-Verżjoni 5.0 hija koperta f’Taqsima 5 ta’ din l-ispeċifikazzjoni. A. Rekwiżiti tal-Effiċjenza għall-provvista tal-kurrent elettriku Biex jikkwalifikaw għal ENERGY STAR, il-kompjuters għandhom jissodisfaw il-ħtiġijiet ta’ hawn taħt. Id-data tal-implimentazzjoni tal-Verżjoni 5.0 hija koperta f’Taqsima 5 ta’ din l-ispeċifikazzjoni. (a) Kompjuters li Jużaw Provvista Interna ta' Kurrent Elettriku: Mill-inqas 85 % tal-effiċjenza b'50% tal-output nominali u minimu ta' 82% tal-effiċjenza b'20% u 100% tal-output nominali, b'fattur ta' qawwa > 0.9 b'100% tal-qawwa nominali. (b) Kompjuters li jużaw Provvista Esterna ta' Kurrent Elettriku: Provvisti esterni ta' kurrent elettriku mibjugħin mal-kompjuters ENERGY STAR għandhom ikunu kkwalifikati bħala ENERGY STAR jew jissodisfaw il-livelli ta' effiċjenza tal-modalità attiva u 'bla tagħbija' stabbiliti fil-verżjoni 2.0 tal-programm ENERGY STAR għall-provvisti esterni tal-kurrent elettriku b'vultaġġ wieħed AC-AC u AC-DC. L-ispeċifikazzjoni tal-ENERGY STAR u l-lista ta’ prodotti kkwalifikati hija disponibbli fuq is-sitwww.energystar.gov/powersupplies. Nota: Din il-ħtieġa ta' prestazzjoni tapplika wkoll għal provvisti esterni ta' kurrent elettriku b'output ta' vultaġġ multiplu kif ittestjat skont il-metodu ta' ittestjar tal-Provvista Interna ta' Kurrent Elettriku kif imsemmi fit-Taqsima 4, hawn taħt. B. Rekwiżiti ta’ effiċjenza u prestazzjoni (1) Il-livelli tal-Kompjuters Desktop, Kompjuters Desktop Integrati u Notebooks: Kategoriji tal-Kompjuters desktop għall-Kriterji TEC: Għall-finijiet biex jiġu ddeterminati l-livelli TEC, il-kompjuters desktop u k-kompjuters desktop integrati għandhom jikkwalifikaw fil-Kategoriji A, B, C jew D kif iddefinit hawn taħt: (a) Il-kategorija A: il-kompjuters desktop kollha li ma jissodisfawx id-definizzjoni tal-Kategorija B, C jew D hawn taħt ikunu kkunsidrati fil-Kategorija A għall-kwalifika ta' ENERGY STAR. (b) Il-kategorija B: biex jikkwalifikaw fil-Kategorija B il-kompjuters desktop għandu jkollhom: – ekwivalenti ta' żewġ nukleji fiżiċi; u – żewġ gigabytes (GB) ta' memorja tas-sistema. (c) Kategorija C: Biex jikkwalifikaw fil-Kategorija C il-kompjuters desktop għandu jkollhom: – iktar minn żewġ nukleji fiżiċi. Flimkien mar-rekwiżit ta’ hawn fuq, il-mudelli li jikkwalifikaw fil-Kategorija C għandhom ikunu kkonfigurati b’tal-anqas waħda miż-żewġ karatterisitiċi li ġejjin: – tal-anqas żewġ gigabytes (GB) ta’ memorja tas-sistema; u/jew – GPU diskret. (d) Kategorija D: biex jikkwalifikaw fil-Kategorija D il-kompjuters desktop għandu jkollhom: – tal-anqas erba’ nukleji fiżiċi. Flimkien mar-rekwiżit ta’ hawn fuq, il-mudelli li jikkwalifikaw fil-Kategorija D għandhom ikunu kkonfigurati b’tal-anqas waħda miż-żewġ karatterisitiċi li ġejjin: – tal-anqas erba' gigabytes (GB) ta' memorja tas-sistema; u/jew – GPU diskret bil-wisa' tal-frame buffer li tkun akbar minn 128-bit. Kategoriji tal-Kompjuters Notebook għall-Kriterji TEC: Għall-finijiet biex jiġu ddeterminati l-livelli TEC, il-notebooks għandhom jikkwalifikaw fil-Kategoriji A, B jew C kif iddefinit hawn taħt: (a) Il-kategorija A: In-notebooks kollha li ma jissodisfawx id-definizzjoni tal-Kategorija B jew tal-Kategorija C hawn taħt ikunu kkunsidrati taħt il-Kategorija A għall-kwalifika ta' ENERGY STAR. (b) Il-kategorija B: Biex jikkwalifikaw fil-Kategorija B in-notebooks għandu jkollhom: – GPU diskret. (c) Kategorija C: Biex jikkwalifikaw fil-Kategorija C, in-notebooks għandu jkollhom: – ekwivalenti jew akbar minn 2 nukleji fiżiċi; – ekwivalenti jew akbar minn 2 gigabytes (GB) tal-memorja tas-sistema; u – GPU diskret bil-wisa' tal-frame buffer li tkun akbar minn 128-bit. TEC (għall-kategoriji ta' kompjuters desktop u notebooks): It-tabelli li ġejjin jindikaw il-livelli meħtieġa TEC għall-ispeċifikazzjoni 5.0. It-tabella 1 hawn taħt telenka ir-rekwiżiti TEC għall-Verżjoni 5.0 filwaqt li Tabella 2, skont it-tip ta’ prodott, tagħti l-koeffiċjenti għal kull modalità funzjonali. TEC jiġi definit permezz tal-formola hawn taħt: ETEC = (8760/1000) ∙ (Poff ∙ Toff + Psleep ∙ Tsleep + Pidle ∙ Tidle),fejn il-Px kollha jirrappreżentaw is-saħħa f'watts, it-Tx kollha jirrappreżentaw iż-żmien f'% tas-sena, u TEC ETEC qiegħed f'unitajiet ta' kWh u jirrappreżenta l-konsum annwali tal-enerġija bbażat fuq koeffiċjenti ta' modalità f'Tabella 2. Tabella 1: Rekwiżit ETEC – Kompjuters desktop u Notebooks || || Kompjuters desktop u kompjuters integrati (kWh) || Notebooks (kWh) || TEC (kWh) || Kategorija A: ≤ 148.0 Kategorija B: ≤ 175.0 Kategorija C: ≤ 209.0 Kategorija D: ≤ 234.0 || Kategorija A: ≤ 40.0 Kategorija B: ≤ 53.0 Kategorija C: ≤ 88.5 || Aġġustamenti Funzjonali || Memorja || 1 kWh (għal kull GB ’il fuq mill-memorja bażi) Memorja Bażi: Kategoriji A, B u C: 2GB Kategorija D: 4 GB || 0.4 kWh (għal kull GB ’il fuq minn 4) || Grafiċi primjum (għal GPUs diskreti bi frame buffer ta' wisa' speċifika) || Kategoriji A, B: 35 kWh (Wisa’ tal-FB ≤ 128-bit) 50 kWh (Wisa’ tal-FB ≤ 128-bit) Kategoriji C, D: 50 kWh (Wisa’ tal-FB ≤ 128-bit) || Kategorija B: 3 kWh (Wisa’ tal-FB ≤ 64-bit) || Memorja Interna Addizzjonali || 25 kWh || 3 kWh || || Tabella 2: Koeffiċjenti tal-modalitajiet funzjonali – Kompjuters desktop u notebooks || || Kompjuter desktop || Notebook || || Konvenzjonali || Funzjoni proxy* || Konvenzjonali || Funzjoni proxy* || Tmitfi || 55% || 40% || 60% || 45% || TStennija || 5% || 30% || 10% || 30% || Tinattiv || 40% || 30% || 30% || 25% || Nota: Il-funzjoni proxy tirreferi għal kompjuter li jżomm Konnessjoni Sħiħa man-Netwerk kif inhu definit f'Taqsima 1 ta' din l-ispeċifikazzjoni. Biex is-sistema tikkwalifika taħt il-koeffiċjenti tal-funzjoni proxy imsemmija hawn fuq, għandha tissodisfa standard mhux speċjalizzat li ġie approvat bħala konformi mal-għanijiet ta’ ENERGY STAR mill-EPA u mill-Kummissjoni Ewropea. Din l-approvazzjoni trid tinkiseb qabel ma titressaq id-dejta tal-prodott għall-kwalifika. Ara Taqsima 3.C, ''Il-kwalifika tal-Kompjuters b'funzjonijiet għall-Ġestjoni tal-Kurrent Elettriku'', għal iktar tagħrif u rekwiżiti għall-ittestjar. (2) Livelli tal-Istazzjon tax-Xogħol: PTEC (Kategorija tal-Istazzjon tax-xogħol): It-tabelli li ġejjin jindikaw il-livelli meħtieġa PTEC għall-ispeċifikazzjoni 5.0. It-tabella 3 hawn taħt telenka ir-rekwiżiti PTEC għall-Verżjoni 5.0 filwaqt li Tabella 4 tagħti l-koeffiċjenti għal kull modalità funzjonali. PTEC jiġi definit permezz tal-formola hawn taħt: PTEC = 0.35 ∙ Pmitfi + 0.10 ∙ Pstennija + 0.55 ∙ PInattiv fejn il-Px kollu jirrappreżenta s-saħħa f'watts. Tabella 3: Rekwiżit tal-PTEC – Stazzjonijiet tax-xogħol PTEC ≤ 0.28 ∙ [Pmass + (# HDD ∙ 5)] Tabella 4: Koeffiċjenti tal-modalità funonzjonali – Stazzjonijiet tax-xogħol Tmitfi || 35% Tstennija || 10% Tinattiv || 55% Nota: Il-koeffiċjenti huma inklużi fil-formula PTEC hawn fuq. Bosta apparati grafiċi (Stazzjonijiet tax-xogħol): Stazzjonijiet tax-xogħol li jissodosfaw ir-rekwiżiti tal-ENERGY STAR b’apparat grafiku wieħed jistgħu jikkwalifikaw għall-konfigurazzjoni b’apparat grafiku wieħed jew iktar, ladarba l-konfigurazzjoni tal-ħardwer addizzjonali tkun identika ħlief għal apparat(i) grafiku/ċi addizzjonali. L-użu ta’ grafiċi multipli jinkludi, iżda mhuwiex limitat għal, unitajiet tal-wiri multipli u konċentrazzjoni biex tinkiseb prestazzjoni għolja jew konfigurazzjonijiet multi-GPU (eż. ATI Crossfire, NVIDIA SLI). F’tali każijiet, u sakemm SPECviewperf® jilqa’ bosta apparati grafiċi, il-manifatturi jistgħu jressqu r-riżultati tat-testijiet miksuba għall-istazzjonijiet tax-xogħol mgħammra b’apparat grafiku wieħed għaż-żewġ konfigurazzjonijiet mingħajr l-ittestjar mill-ġdid tas-sistema. (3) Livelli tas-server fuq skala żgħira: Għall-finijiet biex jiġu ddeterminati l-livelli tal-istat Inattiv, is-servers fuq skala żgħira għandhom jikkwalifikaw fil-Kategoriji A jew B kif iddefinit hawn taħt: (a) Il-Kategorija A: Is-Servers kollha fuq skala żgħira li ma jissodisfawx id-definizzjoni tal-Kategorija B ikunu kkunsidrati fil-Kategorija A għall-kwalifika ta' ENERGY STAR. (b) Il-Kategorija B: Biex jikkwalifikaw fil-Kategorija B is-servers fuq skala żgħira jrid ikollhom: – proċessur(i) li jkollu iktar minn nukleju fiżiku wieħed (1) jew iktar minn proċessur diskret wieħed (1) ; u – minimu ta’ 1 gigabyte ta’ memorja tas-sistema. Tabella 6: Rekwiżiti għall-Effiċjenza tas-servers fuq skala żgħira Rekwiżiti għas-servers fuq skala żgħira għal kull modalità funzjonali Modalità Mitfi: ≤ 2.0 W Stat Inattiv: Kategorija A: ≤ 50.0 W Kategorija B: ≤ 65.0 W Kapaċità || Tolleranza addizzjonali tal-Kurrent Riattivazzjoni tal-kompjuter permezz tan-netwerk (WOL) (Tapplika biss jekk il-kompjuter jasal mill-fabbrika bil-WOL attivat) || + 0.7 W fil-Modalità Mitfi (4) Il-livelli tat-terminals dipendenti Kategoriji tat-terminals dipendenti għall-Kriterji tal-Istat Inattiv: Għall-finijiet biex jiġu ddeterminati l-livelli tal-istat Inattiv, it-terminals dipendenti għandhom jikkwalifikaw fil-Kategoriji A jew B kif iddefinit hawn taħt: (a) Kategorija A: It-terminals dipendenti kollha li ma jissodisfawx id-definizzjoni tal-Kategorija B hawn taħt ikunu kkunsidrati fil-Kategorija A għall-kwalifika ta' ENERGY STAR. (b) Kategorija B: Biex jikkwalifikaw fil-Kategorija B it-terminals dipendenti għandhom: – Jippermettu l-kodifikazzjoni/dekodifikazzjoni tal-multimedja lokali. Tabella 7: Rekwiżiti għall-Effiċjenza tat-terminals dipendenti Rekwiżiti għat-terminals indipendenti għal kull modalità funzjonali Modalità Mitfi: ≤ 2 W Modalità Stennija (jekk ikun il-każ): ≤ 2 W Stat Inattiv: Kategorija A: ≤ 12.0 W Kategorija B: ≤ 15.0 W Kapaċità || Tolleranza addizzjonali tal-kurrent Riattivazzjoni tal-kompjuter permezz tan-netwerk (WOL) (Tapplika biss jekk il-kompjuter jasal mill-fabbrika bil-WOL attivat) || + 0.7 W fil-modalità Stennija + 0.7 W fil-modalità Mitfi C. Rekwiżiti għall-ġestjoni tal-enerġija Il-prodotti jridu jissodisfaw ir-rekwiżiti għall-ġestjoni tal-kurrent elettriku dettaljati fit-Tabella 8 u jridu jiġu ttestjati kif jaslu. Tabella 8: Rekwiżiti għall-ġestjoni tal-enerġija Rekwiżit tal-ispeċifikazzjoni || || Applikabbli għal Rekwiżiti għat-trasport Modalità Stennija || Jasal f’modalità Stennija li tkun issettjata biex tattiva ruħha fi żmien 30 minuta li fihom l-utent ma jkunx attiv. Il-kompjuters għandhom inaqqsu l-veloċità ta’ kwalunkwe kollegament attiv fuq in-netwerk bl-Ethernet ta1 Gb/s meta jgħaddi għall-istat Stennija jew Mitfi. || Kompjuters desktop || √ Kompjuters desktop integrati || √ Notebooks || √ Stazzjonijiet tax-xogħol || √ || Servers fuq skala żgħira || Terminals dipendenti || Modalità Stennija tad-display || Jasal bil-modalità Stennija tal-moniter issettjata biex tattiva ruħha fi żmien 15-il minuta li fihom l-utent ma jkunx attiv. || Kompjuters desktop || √ Kompjuters desktop integrati || √ Notebooks || √ Stazzjonijiet tax-xogħol || √ || Servers fuq skala żgħira (jekk ikun hemm il-moniter tal-kompjuter) || √ Terminals dipendenti || √ Rekwiżiti tan-netwerk għall-ġestjoni tal-enerġija Riattivazzjoni tal-kompjuter permezz tan-netwerk (WOL) || Il-kompjuters li għandhom il-funzjoni Ethernet għandu jkollhom il-kapaċità li jattivaw u jiddiżattivaw il-mekkaniżmu ta’ riattivazzjoni tal-kompjuter permezz tan-netwerk (WOL) għall-modalità Stennija. || Kompjuters desktop || √ Kompjuters desktop integrati || √ Notebooks || √ Stazzjonijiet tax-xogħol || √ || Servers fuq skala żgħira || √ Terminals dipendenti (japplikaw biss jekk l-aġġornamenti tas-softwer min-netwerk ġestita ċentralment isiru waqt li l-unità tkun f’modalità Stennija jew Mitfi. It-terminal dipendenti li l-qafas standard tagħhom li jaġġorna s-softwer tal-klijent ma jeħtieġx programmazzjoni barra mill-ħin tax-xogħol ma għandhomx għalfejn isegwu r-rekwiżit.) || √ Japplikaw għall-kompjuters li jaslu permezz ta’ Kanali ta’ Intrapriża biss: Kompjuters li għandhom il-funzjoni Ethernet għandhom jissodisfaw wieħed mir-rekwiżiti li ġejjin: · għandhom jaslu bil-funzjoni ta' riattivazzjoni tal-kompjuter permezz tan-netwerk (WOL) li tiġi attivata mill-modalità Stennija meta topera fuq kurrent alternanti (AC) (jiġifieri l-kompjuters notebook jistgħu jiddiżattivaw din il-funzjoni meta ma jibqgħux imqabbdin mal-mejn); jew · għandhom jipprovdu kmand għall-attivazzjoni tal-WOL li jkun aċċessibbli biżżejjed kemm mill-interface tal-utent tas-sistema operazzjonali tal-klijent kif ukoll min-netwerk jekk il-kompjuter jasal għand l-intrapriża mingħajr il-WOL attivat. || Kompjuters desktop || √ Kompjuters desktop integrati || √ Notebooks || √ Stazzjonijiet tax-xogħol || √ || Servers fuq skala żgħira || √ Terminals dipendenti (japplikaw biss jekk l-aġġornamenti tas-softwer min-netwerk ġestita ċentralment isiru waqt li l-unità tkun f’modalità Stennija jew Mitfi. It-terminals dipendentili l-qafas standard tagħhom li jaġġorna s-softwer tal-Klijent ma jeħtieġx programmazzjoni barra mill-ħin tax-xogħol ma għandhomx għalfejn isegwu r-rekwiżit.) || √ Ġestjoni tar-riattivazzjoni || Japplikaw għall-kompjuters li jaslu permezz ta’ Kanali ta’ Intrapriża biss: Kompjuters bil-funzjoni Ethernet, mill-modalità Stennija, għandu jkollhom kemm il-funzjoni ta’ riattivazzjoni b’distanza (permezz tan-netwerk) kif ukoll bi programmazzjoni (eż. Arloġġ tal-Ħin Reali). Il-manifatturi għandhom jiżguraw, fejn il-manifatturmanifattur għandu kontroll (jiġifieri, b'konfigurazzjoni permezz tal-konfigurazzjonijiet tal-ħardwer aktar milli tas-softwer), li dawn il-konfigurazzjonijiet jistgħu jiġi ġestit ċentralment, kif ikun jixtieq il-klijent, b'għodod ipprovduti mill-manifattur. || Kompjuters desktop || √ Kompjuters desktop integrati || √ Notebooks || √ Stazzjonijiet tax-xogħol || √ || Servers fuq skala żgħira || √ Terminals dipendenti || √ Għall-kompjuters kollha li għandhom il-funzjoni ta’ riattivazzjoni tal-kompjuter permezz tan-netwerk (WOL) attivata, kwalunkwe filtru tal-pakketti diretti (directed packet filter) għandu jkun attivat u ssettjat għal konfigurazzjoni awtomatika standard industrijali. Sakemm ikun hemm qbil dwar standard wieħed (jew aktar), l-imsieħba huma mitluba jagħtu l-konfigurazzjonijiet tal-filtru tal-pakketti diretti tagħhom lill-EPA u lill-Kummissjoni Ewropea għall-pubblikazzjoni fuq is-sit elettroniku biex jistimolaw id-diskussjoni u l-iżvilupp tal-konfigurazzjonijiet standard. Kompjuters li Jikkwalifikaw b'Funzjonijiet tal-Ġestjoni tal-Kurrent Elettriku: (a) Mitfi: Il-kompjuters bil-Modalità Mitfi għandhom jiġu ttestjati u rrapurtati fil-ħin tat-trasport. Il-mudelli li jaslu bil-WOL attivat li għandu Modalità Mitfi għandhom jiġu ttestjati bil-funzjoni WOL attivata. Bl-istess mod, il-prodotti li jaslu bil-WOL mhux attivat li għandu Modalità Mitfi għandu jiġi ttestjat bil-WOL mhux attivat. (b) Modalità Stennija: Il-kompjuters bil-modalità Stennija għandhom jiġu ttestjati u rrappurtati fil-ħin tat-trasport. Il-mudelli mibjugħa permezz ta’ kanali ta’ intrapriża, kif definit f’Taqsima 1, definizzjoni V, għandhom jiġu ttestjati, ikkwalifikati, u ttrasportati bil-WOL attivat/diżattivat skont ir-rekwiżiti fit-Tabella 8. Il-prodotti li jmorru direttament għand il-konsumaturi permezz tal-kanali normali tal-bejgħ bl-imnut mhux meħtieġa li jaslu bil-WOL attivat mill-modalità Stennija, u jistgħu jiġu ttestjati, ikkwalifikati, u ttrasportati bil-WOL attivat jew diżattivat. (c) Il-funzjoni proxy: Il-kompjuters desktop, desktop integrat u notebooks għandhom jiġu ttestjati u rrappurtati għall-modalità Inattiva, Stennija jew Mitfi bil-funzjonijiet proxy attivati jew diżattivati fil-ħin tat-trasport. Biex is-sistema tikkwalifika taħt il-koeffiċjenti TEC għall-funzjoni proxy għandha tissodisfa standard proxy li ġie approvat bħala konformi mal-għanijiet ta’ ENERGY STAR mill-EPA u mill-Kummissjoni Ewropea. Din l-approvazzjoni trid tinkiseb qabel ma titressaq id-dejta tal-prodott għall-kwalifika. L-installazzjoni minn qabel tas-softwer tal-klijent u s-servizz ta' ġestjoni: L-imsieħeb jibqa’ responsabbli għall-ittestjar tal-prodotti u għall-kwalifika tagħhom waqt it-trasport. Jekk il-prodott jilħaq il-kriterji tal-ENERGY STAR u jiġi kwalifikat, ikun jista’ jiġi tikkettjat bħala tali. Jekk l-imsieħeb jiġi mikri mill-klijent biex itella’ stampa personalizzata, l-imsieħeb għandu jieħu l-passi li ġejjin: – L-imsieħeb għandu jgħarraf lill-klijent li l-prodott tagħhom jista' ma jissodisfax l-ENERGY STAR bl-istampa personalizzata li jkun tella' (kampjun tal-ittra fis-sit elettroniku ta' ENERGY STAR huwa disponibbli għall-użu tal-klijenti). – L-imsieħeb għandu jħeġġeġ lill-klijent tagħhom biex jittestja l-prodott għall-konformità mal-ENERGY STAR. Rekwiżit ta' Tagħrif għall-Utent: Sabiex jiġi żgurat li x-xerrejja/l-utenti jkunu infurmati kif xieraq dwar il-benefiċċji tal-ġestjoni tal-kurrent elettriku, il-manifattur għandu jinkludi ma’ kull kompjuter waħda minn dawn li ġejjin: – Tagħrif dwar l-ENERGY STAR u l-benefiċċji tal-ġestjoni tal-kurrent elettriku fuq kopja stampata jew fuq kopja elettronika tal-manwal tal-utent. Dan it-tagħrif għandu jkun fuq quddiem fil-gwida għall-utent; jew – Tagħrif fuq il-pakkett jew kaxxa dwar l-ENERGY STAR u l-benefiċċji tal-ġestjoni tal-kurrent elettriku. Kwalunkwe waħda minn dawn l-għażliet għandu jkollha tal-anqas it-tagħrif li ġej: – Avviż li l-kompjuter wasal bil-funzjoni għall-ġestjoni tal-kurrent elettriku attivata u dwar liema huma l-konfigurazzjonijiet awtomatiċi tal-ħin (jew il-konfigurazzjonijiet ipprogrammati għas-sistema jew nota li tgħid li l-konfigurazzjonijiet ipprogrammati għall-kompjuter jhuma konformi mar-rekwiżiti tal-ENERGY STAR; inqas minn 15-il minuta ta' inattività mill-utent għall-moniter u inqas minn 30 minuta ta' inattività tal-kompjuter rakkomandati mill-programm ENERGY STAR għall-aħjar ekonomija tal-enerġija); u – Kif tirriattiva tajjeb il-kompjuter mill-modalità Stennija. D. Rekwiżiti voluntarji L-interface tal-utent: Għalkemm mhux obbligatorju, il-manifatturi huma mħeġġa bis-sħiħ li jiddisinjaw il-prodotti skont l-Istandard tal-kontroll tal-kurrent elettriku tal-interface tal-utent – IEEE 1621 (li l-isem uffiċjali tiegħu huwa ''Standard for User Interface Elements in Power Control of Electronic Devices Employed in Office/Consumer Environments''). Il-konformità mal-IEEE 1621 ser iġġib il-kontrolli tal-kurrent elettriku aktar konsistenti u intuwittivi fl-apparati elettroniċi kollha. Għal aktar tagħrif dwar l-istandard ara http://eetd.LBL.gov/Controls. 4. Proċeduri tat-Test Il-manifatturi huma mitluba jwettqu testijiet u jiċċertifikaw huma stess dawk il-mudelli li jissodisfaw il-linji gwida tal-ENERGY STAR. – Fit-twettiq ta’ dawn it-testijiet, l-imsieħeb jaqbel li juża l-proċeduri tal-ittestjar mogħtija fit-Tabella 9, hawn taħt. – Ir-riżultati tat-test għandhom jiġu rrappurtati lill-EPA jew lill-Kummissjoni Ewropea, skont kif ikun xieraq. Ir-rekwiżiti addizzjonali tal-ittestjar u tar-rapportar huma mogħtija hawn taħt. 1. Numru ta’ Unitajiet Meħtieġa għall-Ittestjar TEC jew tal-Istat Inattiv: Il-manifatturi jistgħu inizjalment jittestjaw unità unika għall-kwalifika. Jekk l-unità inizjali ttestjata hija inqas jew ugwali għar-rekwiżit applikabbli għal TEC jew l-istat Inattiv iżda fl-ambitu ta’ 10% ta’ dak il-livell, għandha tiġi ttestjata wkoll unità addizzjonali oħra tal-istess mudell b’konfigurazzjoni identika. Il-manifatturi għandhom jirrappurtaw il-valuri tal-ittestjar għaż-żewġ unitajiet. Biex jikkwalifikaw bħala ENERGY STAR, iż-żewġ unitajiet għandhom jilħqu l-livell massimu TEC jew tal-istat Inattiv għal dak il-prodott u għal dik il-kategorija ta’ prodott. Nota: Dan l-ittestjar addizzjonali huwa meħtieġ għall-kwalifika TEC biss (Kompjuters desktop, kompjuters desktop integrati, notebooks, stazzjonijiet tax-xogħol) u għall-kwalifika tal-istat Inattiv (Servers fuq skala żgħira, terminals dipendenti) – unità waħda biss hija meħtieġa għall-ittestjar tal-modalitajiet Stennija u Mitfi jekk japplikaw tali rekwiżiti. L-eżempji li ġejjin ikomplu jispjegaw dan l-approċċ: Eżempju 1 – Il-Kompjuters desktop tal-Kategorija A jridu jilħqu livell TEC ta' 148.0 kWh jew anqas, u b'hekk 133.2 kWh ikun il-limitu ta' 10 % għall-ittestjar addizzjonali. – Jekk l-ewwel unità titkejjel f’130 kWh, ma huwiex meħtieġ aktar ittestjar u l-mudell jikkwalifika (130 kWh huwa 12 % aktar effiċjenti mill-ispeċifikazzjoni u għaldaqstant huwa "barra" mil-limitu ta’ 10%). – Jekk l-ewwel unità titkejjel f’133.2 kWh, ma huwiex meħtieġ aktar ittestjar u l-mudell jikkwalifika (133.2 kWh huwa eżattament 10% aktar effiċjenti mill-ispeċifikazzjoni). – Jekk l-ewwel unità titkejjel f’135 kWh, għandha tiġi ttestjata unità addizzjonali biex il-kwalifikazzjoni tkun determinata (135 kWh huwa biss 9% aktar effiċjenti mill-ispeċifikazzjoni u huwa “ġewwa” l-limitu ta’ 10 %). – Jekk iż-żewġ unitajiet jiġu mbagħad ittestjati f’135 u 151 kWh, il-mudell ma jikkwalifikax bħala ENERGY STAR — minkejja li l-medja hija 143 kWh — għaliex wieħed mill-valuri jaqbeż l-ispeċifikazzjoni tal-ENERGY STAR. – Jekk iż-żewġ unitajiet jiġu mbagħad ittestjati f’135 u 147 kWh, il-mudell jikkwalifika bħala ENERGY STAR minħabba li ż-żewġ valuri jissodisfaw l-ispeċifikazzjoni ta’ 148.0 kWh tal-ENERGY STAR. Eżempju 2 – Is-server fuq skala żgħira ta’ Kategorija A jrid jilħaq livell fl-istat Inattiv ta' 50 Watt jew anqas, u b'hekk 45 Watt ikun il-limitu ta' 10% għall-ittestjar addizzjonali. Imbagħad jistgħu jseħħu dawn ix-xenarji li ġejjin meta jkun qed jiġi ttestjat mudell għall-kwalifika: – Jekk l-ewwel unità titkejjel f’44 Watt, ma huwiex meħtieġ aktar ittestjar u l-mudell jikkwalifika (44 Watt huwa 12 % aktar effiċjenti mill-ispeċifikazzjoni u għaldaqstant huwa "barra" mil-limitu ta’ 10%). – Jekk l-ewwel unità titkejjel f’45 Watts, ma huwiex meħtieġ iktar ittestjar u l-mudell jikkwalifika (45 Watt huwa eżattament 10% aktar effiċjenti mill-ispeċifikazzjoni). – Jekk l-ewwel unità titkejjel f’47 Watt, allura trid tiġi ttestjata unità addizzjonali biex il-kwalifikazzjoni tkun iddeterminata (47 Watt huwa biss 6 % aktar effiċjenti mill-ispeċifikazzjoni u huwa "ġewwa" l-limitu ta’ 10%). – Jekk iż-żewġ unitajiet jiġu mbagħad ittestjati f’47 u 51 Watt, il-mudell ma jikkwalifikax bħala ENERGY STAR—minkejja li l-medja hija 49 Watt— għaliex wieħed mill-valuri (51) jaqbeż l-ispeċifikazzjoni tal-ENERGY STAR. – Jekk iż-żewġ unitajiet jiġu mbagħad ittestjati f’47 u 49 Watt, il-mudell jikkwalifika bħala ENERGY STAR minħabba li ż-żewġ valuri jissodisfaw l-ispeċifikazzjoni ta’ 50 Watt tal-ENERGY STAR. 2. Il-Mudelli li Kapaċi Joperaw b’Kombinazzjonijiet Multipli ta’ Vultaġġ/Frekwenza: Il-manifatturi għandhom jittestjaw il-prodotti tagħhom abbażi tas-suq/swieq fejn isiru l-bejgħ u l-promozzjoni tal-mudelli bħala prodotti kwalifikati ENERGY STAR. Għall-prodotti li jinbiegħu bħala ENERGY STAR f’diversi swieq internazzjonali u, għalhekk, jingħataw rata b’vultaġġi multipli ta’ input, il-manifattur għandu jittestja u jirrapporta l-konsum ta’ qawwa elettrika meħtieġa mkejla u il-valuri tal-effiċjenza fil-kombinazzjonijiet kollha rilevanti ta’ vultaġġ/frekwenza. Pereżempju, manifattur li qed jittrasporta l-istess mudell lejn l-Istati Uniti u lejn l-Ewropa għandu jkejjel, jissodisfa l-ispeċifikazzjoni, u jirrapporta l-valuri tat-test kemm f’115 Volts/60 Hz kif ukoll f’230 Volts/50 Hz sabiex jikkwalifika l-mudell bħala ENERGY STAR fiż-żewġt iswieq. Jekk mudell jikkwalifika bħala ENERGY STAR f'kombinazzjoni waħda biss ta' vultaġġ/frekwenza (eż. 115 Volts/60 Hz), f'dan il-każ il-kwalifika u l-promozzjoni tiegħu bħala ENERGY STAR issir biss f'dawk ir-reġjuni li jappoġġaw il-kombinazzjoni ttestjata ta’ vultaġġ/frekwenza (eż. l-Amerka ta’ Fuq u t-Tajwan). Tabella 9: Proċeduri tat-Test Kategorija tal-prodott || Rekwiżit tal-ispeċifikazzjoni || Protokoll tat-Test || Sors Il-kompjuters kollha || Effiċjenza tal-Provvista tal-kurrent elettriku || IPS (provvista interna tal-kurrent elettriku): Generalised Internal Power Supply Efficiency Test Protocol Rev. 6.4.2 (Il-protokoll tal-ittestjar ġeneralizzat għall-effiċjenza tal-provvista tal-kurrent elettriku) EPS (provvista esterna tal-kurrent elettriku): Metodu tal-ittestjar għall-provvista esterna tal-kurrent elettriku ENERGY STAR Nota: F'każ li jkun hemm il-ħtieġa ta' kwalunkwe informazzjoni/proċedura barra dawk deskritti mill-protokoll tal-ittestjar ġeneralizzat għall-effikaċja tal-provvista tal-kurrent elettriku sabiex jittestjaw il-Provvista interna tal-kurrent elettriku, l-imsieħba għandhom, skont kif inhu xieraq u fuq talba, jgħaddu l-metodu tal-ittestjar użat lill-EPA jew lill-Kummissjoni Ewropea sabiex tinkiseb id-dejta li tirrigwarda l-provvista interna tal-kurrent elettriku użata fit-tressiq ta' prodott. || IPS (provvista interna tal-kurrent elettriku): www.efficientpowersupplies.org EPS (provvista esterna tal-kurrent elettriku): www.energystar.gov/powersupplies Kompjuters desktop integrati u Notebooks: || ETEC (mill-kejl tal-istat Mitfi, Stennija u Inattiv) || Metodu ta’ ittestjar ENERGY STAR għall-kompjuters (Verżjoni 5.0), Anness I, Taqsima III || Appendiċi A Stazzjonijiet tax-xogħol || PTEC (mill-kejl tal-istat Mitfi, Stennija, Inattiv kif ukoll il-kurrent massimu) || Metodu ta’ ittestjar ENERGY STAR għall-kompjuters (Verżjoni 5.0), Anness I, Taqsima III-IV || || Servers fuq skala żgħira || Modalità Mitfi u Stat Inattiv || Metodu ta’ ittestjar ENERGY STAR għall-kompjuters (Verżjoni 5.0), Anness I, Taqsima III Terminals dipendenti || Modalità Mitfi, Modalità Stennija u Stat Inattiv || Metodu ta’ ittestjar ENERGY STAR għall-kompjuters (Verżjoni 5.0), Anness I, Taqsima III 3. Familji ta’ prodotti li jikkwalifikaw Il-mudelli li ma nbidlux jew li huma differenti biss fid-dehra minn dawk mibjugħin sena qabel jistgħu jibqgħu kkwalifikati mingħajr it-tressiq ta’ dejta ġdida tat-test, bil-kundizzjoni li l-ispeċifikazzjoni tibqa’ l-istess. Jekk mudell ta’ prodott jitqiegħed fis-suq f’konfigurazzjonijiet jew stili multipli, bħala "familja" jew sensiela ta’ prodotti, l-imsieħeb jista’ jirrapporta u jikkwalifika l-prodott taħt numru uniku tal-mudell, sakemm il-mudelli kollha f'dik il-familja jew sensiela jissodisfaw waħda mir-rekwiżiti li ġejjin: – Kompjuters mibnijin fuq l-istess pjattaforma u identiċi f’kull aspett ħlief għall-kaxxa u l-kulur jistgħu jkunu kkwalifikati permezz tat-tressiq tad-dejta tat-test għal mudell uniku rappreżentattiv. – Jekk mudell ta’ prodott jitqiegħed fis-suq f’konfigurazzjonijiet multipli, l-imsieħeb jista’ jirrapporta u jikkwalifika l-prodott taħt numru uniku tal-mudell li jirrappreżenta l-ogħla konfigurazzjoni tal-kurrent elettriku disponibbli fil-familja, milli jirrapporta kull mudell individwali fil-familja; ma għandux ikun hemm konfigurazzjonijiet ta' konsum ogħla tal-istess mudell tal-prodott mill-konfigurazzjoni rappreżentattiva. F'dan il-każ, l-ogħla konfigurazzjoni tkun tikkonsisti minn: proċessur bl-ogħla kurrent elettriku, il-konfigurazzjoni massima tal-memorja, il-GPU tal-ogħla kurrent elettriku, eċċ. Għas-sistemi li jissodisfaw id-definizzjoni għall-kategoriji multipli (kif iddefinit fit-Taqsima 3.B) skont il-konfigurazzjoni speċifika, il-manifatturi għandhom jippreżentaw il-konfigurazzjoni tal-ogħla kurrent elettriku għal kull kategorija li taħtha jixtiequ li tikkwalifika s-sistema. Pereżempju, sistema li tista’ tiġi kkonfigurata jew bħala kompjuter tal-mejda ta’ Kategorija A jew ta’ Kategorija B tkun teħtieġ li titressaq l-konfigurazzjoni tal-ogħla kurrent elettriku għaż-żewġ kategoriji sabiex tikkwalifika bħala ENERGY STAR. Jekk prodott seta’ jiġi kkonfigurat biex jissodisfa t-tliet kategoriji kollha, kien ikollu jressaq dejta għall-konfigurazzjoni tal-ogħla kurrent elettriku fil-kategoriji kollha. Il-manifatturi ser jinżammu responsabbli għal kwalunkwe dikjarazzjoni ta’ effiċjenza dwar il-mudelli l-oħrajn kollha fil-familja, inklużi dawk mhux ittestjati jew li għalihom ma ġietx irrappurtata d-dejta. L-unitajiet/il-konfigurazzjonijiet kollha assoċjati ma’ disinn ta’ mudell ta’ prodott, li għalih l-Imsieħeb ikun qed ifittex il-kwalifika ENERGY STAR, għandhom jissodisfaw ir-rekwiżiti tal-ENERGY STAR. Jekk l-Imsieħeb jixtieq jikkwalifika l-konfigurazzjonijiet ta’ mudell li għalih jeżistu konfigurazzjonijiet li ma jikkwalifikawx alternattivi, l-Imsieħeb għandu jassenja lill-konfigurazzjonijiet li jikkwalifikaw identifikatur bl-użu tal-isem/numru tal-mudell li huwa uniku għall-Konfigurazzjonijiet ikkwalifikati ENERGY STAR. Dan l-identifikatur għandu jintuża b’mod konsistenti flimkien mal-konfigurazzjonijiet li jikkwalifikaw fil-materjali ta’ kummerċjalizzazzjoni/bejgħ u fuq il-lista ENERGY STAR tal-prodotti kkwalifikati (eż. il-mudell A1234 għall-konfigurazzjonijiet ta’ linja bażi u A1234-ES għall-konfigurazzjonijiet li jikkwalifikaw għal ENERGY STAR). 5. Data ta' Implimentazzjoni Id-data meta l-manifatturi jistgħu jibdew jikkwalifikaw il-prodotti bħala Energy Star se tiġi ddefinita bħala d-data ta' implimentazzjoni tal-ftehim. Kompjuters desktop, Kompjuters desktop integrati, Notebooks, Stazzjon tax-xogħol, Server fuq skala żgħira: Id-data tal-implimentazzjoni tal-verżjoni 5.0 ENERGY STAR għal Kompjuters Desktop, Kompjuters Desktop Integrati, Notebooks, Stazzjonijiet tax-Xogħol, Servers fuq skala żgħira u Terminal dipendenti hija l-1 ta' Lulju 2009. Il-prodotti kollha, inklużi l-mudelli li oriġinarjament ikkwalifikaw taħt il-Verżjoni 4.0, bid-data tal-fabbrikazzjoni dik tal-1 ta' Lulju 2009 jew wara, għandhom jissodisfaw ir-rekwiżiti ta' din il-Verżjoni 5.0 sabiex jikkwalifikaw għal Energy Star. Il-consoles tal-logħob bid-data tal-fabbrikazzjoni tal-1 ta' Lulju 2010 jew wara għandhom jissodisfaw ir-rekwiżiti ta' din il-Verżjoni 5.0 sabiex jikkwalifikaw għal Energy Star. Kwalunkwe ftehim li twettaq qabel dwar is-suġġett tal-kompjuters ikkwalifikati għal Energy Star għandu jintemm b'effett mit-30 ta' Ġunju 2009. 6. Reviżjonijiet Futuri tal-Ispeċifikazzjonijiet L-EPA u l-Kummissjoni Ewropea jirriżervaw id-dritt li jirrevedu l-ispeċifikazzjoni f’każ li l-bidliet teknoloġiċi u/jew dawk tas-suq jaffettwaw l-utilità tagħha għall-konsumaturi jew l-industrija jew l-impatt tagħha fuq l-ambjent. B’konformità mal-politika attwali, ir-reviżjonijiet tal-ispeċifikazzjoni ser jiġu diskussi mal-partijiet interessati. Jekk jogħġbok innota li, f’każ ta’ reviżjoni tal-ispeċifikazzjoni, il-kwalifika ENERGY STAR ma tingħatax awtomatikament għall-ħajja ta’ mudell ta’ prodott. Biex jikkwalifika bħala ENERGY STAR, mudell ta’ prodott għandu jissodisfa l-ispeċifikazzjoni tal-ENERGY STAR li tkun fis-seħħ fid-data tal-manifattura tal-mudell. APPENDIĊI A Proċedura tal-ittestjar ENERGY STAR li Tiddetermina l-Użu tal-Kurrent Elettriku tal-Kompjuters fl-istat Mitfi, Stennija u Inattiv Il-protokoll li ġej għandu jiġi segwit meta jitkejlu l-livelli ta’ konsum tal-kurrent elettriku tal-kompjuters għall-konformità mal-livelli tal-istat Mitfi, ta’ Stennija u Inattiv mogħtija fil-Verżjoni 5.0 ta’ din l-Ispeċifikazzjoni tal-Kompjuter ENERGY STAR. L-imsieħba għandhom ikejlu kampjun rappreżentattiv tal-konfigurazzjoni kif ittrasportata lill-klijent. Madankollu, l-Imsieħeb m’għandux bżonn jikkunsidra l-bidliet fil-konsum tal-kurrent elettriku li jistgħu jirriżultaw minn żidiet ta’ komponenti, BIOS u/jew il-konfigurazzjonijiet tas-softwer li jsiru mill-utent tal-kompjuter wara l-bejgħ tal-prodott. Din il-proċedura hija maħsuba li tiġi segwita fl-ordni u fejn hu opportun il-modalità li qed tiġi ttestjata tiġi ttikkettata. Il-kompjuters għandhom jiġu ttestjati bil-konfigurazzjonijiet l-issettjarmat-trasport sakemm ma jiġix speċifikat mod ieħor fil-proċedura tat-test f'dan l-Appendiċi A. L-istadji li jeħtieġu struttura alternattiva jiġu mmarkati bl-asterisk ( “ * ”). I. Definizzjonijiet Sakemm mhux speċifikat mod ieħor, it-termini kollha użati f’dan id-dokument huma konsistenti mad-definizzjonijiet li jinsabu fil-Verżjoni 5.0 tal-Kriterji ta’ Eliġibbiltà għall-Kompjuters ENERGY STAR. 1. UUT: UUT huwa akronimu għal "unità li qed tiġi ttestjata" ("unit under test") li f'dan il-każ jirreferi għall-kompjuter li qed jiġi ttestjat. 2. UPS: UPS huwa akronimu għal "Provvista mingħajr Interruzzjoni ta' Kurrent" ("Uninterruptible Power Supply"), li jirreferi għal kumpless ta' konvertituri, swiċċijiet u mezzi ta' ħażna tal-enerġija, pereżempju batteriji, li jikkostitwixxi provvista ta' kurrent biex tinżamm il-kontinwità fil-kurrent elettriku f'każ li jkun hemm nuqqas ta' kurrent. II. Rekwiżiti għall-Ittestjar 1. Miter approvat: Il-miters approvati għandhom jinkludu l-karatteristiċi li ġejjin[11]: – Riżoluzzjoni tal-kurrent elettriku ta' 1 mW jew aħjar; – Disponibbiltà tal-ogħla fattur tal-kurrent ta' 3 jew aktar fil-valur nominali tagħhom; u – Limitu minimu ta' isfel tal-medda tal-kurrent ta' 10 mA jew inqas. Flimkien mal-karatteristiċi ta’ hawn fuq huma ssuġġeriti dawn li ġejjin: – Rispons ta' frekwenza ta' mill-anqas 3 kHz; u – Kalibrazzjoni bi standard li jkun traċċabbli għall-L-Istitut Nazzjonali tal-Istandards u t-Teknoloġija (NIST). tal-Istati Uniti. Ikun jaqbel ukoll li l-istrumenti tal-kejl ikunu kapaċi joħorġu medja preċiża tal-kurrent elettriku tul kwalunkwe intervall ta’ ħin magħżul mill-utent (dan normalment isir b’kalkolu matematiku intern li jiddividi bil-ħin l-enerġija akkumulata fil-miter, li huwa l-approċċ l-aktar preċiż). Bħala alternattiva, l-istrument tal-kejl għandu jkun kapaċi jintegra l-enerġija tul kwalunkwe intervall ta’ ħin magħżul mill-utent b’riżoluzzjoni tal-enerġija ta’ 0.1 mWh jew anqas u jintegra l-ħin muri b’riżoluzzjoni ta’ sekonda (1) jew anqas. 2. Preċiżjoni Il-kejl tal-enerġija ta’ 0.5 W jew iktar għandu jsir b’inċertezza ta’ 2% jew inqas f’livell ta’ kunfidenza ta’ 95%. Il-kejl ta’ enerġija ta’ inqas minn 0.5 W għandu jsir b’inċertezza ta’ 0.01 W jew inqas b’livell ta’ kunfidenza ta’ 95%. L-istrument tal-kejl tal-enerġija għandu jkollu riżoluzzjoni ta’: – 0.01 W jew aħjar għall-kejl tal-kurrent elettriku ta’ 10 W jew anqas; – 0.1 W jew aħjar għall-kejl tal-enerġija ta’ aktar minn 10 W u sa 100 W; u – 1 W jew aħjar għall-kejl tal-enerġija ta’ iktar minn 100 W. Iċ-ċifri kollha tal-kurrent elettriku għandhom ikunu f’watts u rranġati sat-tieni punt deċimali. Għal tagħbijiet ekwivalenti jew akbar minn 10 W, għandhom jiġu rrapurtati tliet ċifri sinifikanti. 3. Kundizzjonijiet tat-Test Vultaġġ tal-Provvista: || L-Amerka ta’ Fuq/Tajwan: L-Ewropa/L-Awstralja/New Zealand: Law Concerning Rational Use of Energy, LEGGE No. || 115 (± 1%) Volts AC, 60 Hz (± 1%) 230 (± 1%) Volts AC, 50 Hz (± 1%) 100 (± 1%) Volts AC, 50 Hz (± 1%)/60 Hz (± 1%) Nota: Għal prodotti b’qawwa nominali massima ta’ > 1.5 kW, il-firxa tal-vultaġġ hija ± 4% Distorsjoni Armonika Totali (THD) (Vultaġġ): || < 2% THD (< 5% għal prodotti b’qawwa nominali massima ta’ > 1.5 kW) Temperatura Ambjentali: || 23°C ±5°C Umdità Relattiva: || 10 – 80 % (Referenza tal-IEC 62301: Household Electrical Appliances – Measurement of Standby Power, Taqsimiet 4.2, 4.3, 4.4) 4. Konfigurazzjoni tat-Test Il-konsum tal-kurrent elettriku ta’ kompjuter għandu jitkejjel u jiġi ttestjat minn sors ta’ kurrent alternanti għall-UUT. Jekk l-UUT (unit under test) tissapportja l-Ethernet, trid tkun imqabbda ma’ swiċċ ta’ netwerk tal-Ethernet li jiflaħ għall-veloċitajiet l-aktar għoljin u l-aktar baxxi tan-netwerk. Il-konnessjoni tan-netwerk trid tkun mixgħula tul it-testijiet kollha. III. Proċedura tat-Test għall-Istat Mitfi, Stennija u Inattiv għall-Prodotti tal-Kompjuter kollha Il-konsum tal-kurrent elettriku tal-kurrent alternanti ta’ kompjuter għandu jitkejjel kif ġej: Tħejjija tal-UUT 1. Irreġistra l-isem tal-manifattur u tal-mudell tal-UUT. 2. Ara li l-UUT jkun imqabbad ma’ riżorsi ta’ netwerk kif inhu spjegat hawn taħt, u li l-UUT iżżomm din il-konnessjoni għal matul l-ittestjar, u tagħtix każ tal-waqfiet qosra meta jkun hemm tranżazzjoni bejn il-veloċità ta’ kollegament u oħra. (a) Il-kompjuters desktop, il-kompjuters desktop integrati u n-notebooks għandhom jitqabbdu ma' swiċċ mixgħul tan-netwerk Ethernet (IEEE 802.3) kif inhu speċifikat fit-Taqsima II, ''Konfigurazzjoni tat-Test,'' hawn fuq. Il-kompjuter għandu jżomm din il-konnessjoni mixgħula mas-swiċċ matul it-test, u jiġu injorati l-waqfiet qosra waqt it-tranżazzjonijiet bejn il-veloċità ta’ kollegament u oħra. Il-kompjuters li ma għandhomx l-Ethernet għandhom iżommu konnessjoni bla wajer mixgħula ma’ router bla wajer jew punt ta’ aċċess għan-netwerk matul l-ittestjar. (b) Is-servers fuq skala żgħira għandhom jitqabbdu ma' swiċċ mixgħul ta' netwerk tal-Ethernet (IEEE 802.3) kif speċifikat fit-Taqsima II, "Konfigurazzjoni tat-Test," hawn fuq, u li l-konnessjoni hija mixgħula. (c) It-terminals dipendenti għandhom jitqabbdu ma’ server mixgħul permezz ta’ swiċċ tan-netwerk mixgħul tal-Ethernet (IEEE 802.3) u jħaddmu softwer b’konnessjoni ma’ terminal jew b’distanza. 3. Qabbad miter approvat li kapaċi jkejjel il-kurrent elettriku reali għal sors ta’ vultaġġ AC issettjat għal kombinazzjoni ta’ vultaġġ/frekwenza adattata għat-test. 4. Ipplaggja l-UUT fejn joħroġ il-kejl tal-kurrent elettriku fil-meter. Ma għandhomx jitqabbdu strippi ta’ plakek jew unitajiet ta’ UPS bejn il-miter u l-UUT. Biex ikun hemm test validu l-miter għandu jibqa’ f’postu sakemm tiġi rreġistrata d-dejta kollha tal-kurrent elettriku fl-istat Mitfi, Stennija u Inattiv. 5. Irreġistra l-vultaġġ u l-frekwenza tal-AC. 6. Ibbutja l-kompjuter u stenna sakemm is-sistema operattiva tkun illowdjat kompletament. Jekk hemm bżonn, ħaddem is-setup tas-sistema operattiva inizjali u ħalli li jsir l-indiċjar kollu tal-fajls preliminari u proċessi oħrajn ta’ darba/perjodiċi sakemm jitlestew. 7. Irreġistra l-informazzjoni bażika dwar il-konfigurazzjoni tal-kompjuter - it-tip ta' kompjuter, l-isem u l-verżjoni tas-sistema operattiva, it-tip u l-veloċità tal-proċessur, u t-total tal-memorja fiżika u disponibbli, eċċ. 8. Irreġistra l-informazzjoni bażika dwar il-kard tal-vidjow jew il-graphics chipset (jekk ikun il-każ) - l-isem tal-kard tal-vidjow, il-wisa' tal-frame buffer, ir-riżoluzzjoni, l-ammont tal-memorja li fiha, u l-bits għal kull pixel. 9. * Kun ċert li l-UUT huwa kkonfigurat mat-trasport inklużi l-aċċessorji kollha, l-attivazzjoni tal-WOL, u s-softwer li jasal b’mod awtomatiku. L-UUT għandha tiġi kkonfigurata wkoll bl-użu tar-rekwiżiti li ġejjin għat-testijiet kollha: (a) Sistemi ta’ kompjuters desktop li jaslu mingħajr aċċessorji għandhom jiġu konfigurati b’maws standard, tastiera u moniter estern tal-kompjuter. (b) In-Notebooks għandhom jinkludu l-aċċessorji kollha li jintbagħtu mas-sistema, u li ma hemmx bżonn jinkludu tastiera jew maws separati meta jkunu mgħammra b’apparat għall-indikazzjoni integrat jew b’diġitizzatur. (c) In-Notebooks għandu jkollhom l-unità(jiet) tal-batterija mneħħija għat-testijiet kollha. Għal sistemi li ma jistgħux jiġu konfigurati biex joperaw mingħajr batterija it-test jista’ jsir b’unità(jiet) tal-batterija installati u ċċarġjati kompletament, u għandu jiġi żgurat li din il-konfigurazzjoni tiġi rrapurtata fir-riżultati tat-testijiet. (d) Servers fuq skala żgħira u t-terminals dipendenti li jaslu mingħajr aċċessorji għandhom jiġu konfigurati b’maws standard, tastiera u moniter estern tal-kompjuter (jekk is-server ikollu l-funzjoni tal-moniters). (e) Għall-kompjuters li għandhom l-Ethernet, il-kurrent għal radjijiet bla wajers għandu jintefa għat-testijiet kollha. Dan japplika għal adattaturi ta’ netwerks bla wajer (eż., 802.11) jew għal protokolli bla wajer minn apparat għal apparat. Għall-kompjuters li ma għandhomx Ethernet, il-kurrent ma’ radju LAN bla wajer (eż. IEEE 802.11) għandu jibqa’ mixgħul waqt l-ittestjar u jrid iżomm konnessjoni bla wajer mixgħula ma’ router bla wajer jew punt ta’ aċċess għan-netwerk, li jissapportja l-veloċitajiet tad-dejta l-iktar għolja u l-iktar baxxi tar-radju klijent waqt l-ittestjar kollu. (f) Il-hard drives ewlenin jistgħu ma jkunux ġestiti bil-kurrent (''spun-down'') waqt l-ittestjar fil-modalità Inattiv sakemm ma jkollhomx memorja cache li mhix volatili integrali (eż. hard drives "ibridi''). Jekk mat-trasport tiġi installata iktar minn hard drive interna waħda, il-hard drive(s) interna li mhix ewlenija tista’ tiġi ttestjata bil-ġestjoni tal-kurrent tal-hard drive attivata mat-trasport. Jekk dawn id-drives addizzjonali ma humiex ġestiti bil-kurrent meta jaslu għand il-klijent, għandhom jiġu ttestjati mingħajr dawn il-karatteristiċi. 10. Il-linji gwida li ġejjin għandhom jiġu segwiti biex jiġi kkonfigurat l-issettjar tal-kurrent elettriku għall-moniters (mingħajr ebda aġġustament ieħor tal-konfigurazzjonijiet tal-ġestjoni tal-kurrent elettriku): (a) Għal kompjuters b'moniters esterni (il-biċċa l-kbira tal-kompjuters desktop): uża l-konfigurazzjoni tal-ġestjoni tal-kurrent elettriku tal-moniter tal-kompjuter biex tevita li l-moniter jintefa biex tiżgura li jibqa' mixgħul għat-tul kollu tat-test tal-istat Inattiv kif deskritt hawn taħt. (b) Għall-kompjuters b'moniters integrati (notebooks u sistemi integrati): uża l-konfigurazzjonijiet tal-ġestjoni tal-kurrent elettriku biex tissettja l-moniter ħalli jintefa wara minuta. 11. Itfi l-UUT. Ittestjar tal-Modalità Mitfi 12. Bl-UUT mitfi u f’Modalità Mitfi, issettja l-miter biex tibda takkumula l-valuri reali tal-kurrent elettriku f’intervall ta’ qari wieħed jew inqas kull sekonda. Akkumula l-valuri tal-kurrent elettriku għal ħames minuti oħra u rreġistra l-valur medju (il-medja aritmetika) osservat matul dawk il-ħames minuti[12]. Ittestjar tal-Istat Inattiv 13. Ixgħel il-kompjuter u ibda rreġistra l-ħin li jgħaddi billi tibda minn meta l-kompjuter jinxtegħel inizjalment jew eżatt wara li titlesta kull attività ta’ login meħtieġa biex is-sistema tiġi bbutjata kompletament. Ladarba tkun illoggjat u bis-sistema operattiva llowdjata u lesta kompletament, agħlaq kwalunkwe tieqa miftuħa ħalli jkun jidher l-iskrin operattiv standard tal-kompjuter desktop jew l-iskrin lest ekwivalenti. Bejn ħames u 15-il minuta wara l-ibbutjar jew il-login, issettja l-miter biex jibda jakkumula l-valuri reali tal-kurrent elettriku f’intervalli ta’ qari wieħed kull sekonda. Akkumula l-valuri tal-kurrent elettriku għal ħames minuti oħra u rreġistra l-valur medju (il-medja aritmetika) osservat matul dawk il-ħames minuti. Ittestjar tal-Istat Stennija 14. Wara li jkun lest il-kejl tal-istat Inattiv, itfa’ l-kompjuter fil-modalità Stennija. Irrisettja l-miter (jekk hemm bżonn) u ibda akkumula l-valuri reali tal-kurrent elettriku f’intervalli ta’ qari wieħed kull sekonda. Akkumula l-valuri tal-kurrent elettriku għal 5 minuti oħra u rreġistra l-valur medju (il-medja aritmetika) osservat matul dawk il-5 minuti. 15. Jekk qed tittestja l-WOL attivata kif ukoll diżattivata għall-istat Stennija, erġa’ ħaddem il-kompjuter u biddel il- konfigurazzjon tal-WOL mill-istat Stennija perm